text:
Longdin, kynið og dagurin passaði, men vektin var við síðuna av, tá føroyski clairvoyanturin Marin Súsanna Vígda um miðjan mars í Sosialinum spáddi um kongaliga arvingin.
Føroyski clairvoyanturin Súsanna Vígdá segði við í samrøðu við Sosialin 17. mars, at hon hevði fingið innlit í vekt, longd, kyn og part av dagfestingini, tá, tá komandi barnið hjá Mary og Frederik fór at verða føtt. Súsanna segði soleiðis:
– Mary, krúnprinsessa og Frederik, krúnprinsur fáa eina lítla prinsessu. Hon vigar umleið 2985 gram og er umleið 49-50 sentimetrar til longdar. Eg eri ikki heilt greið yvir nær tað verður, men eitt 2 tal er í dagfestingini, kanska kemur tað til mín seinni, eg skal boða tær frá, tá eg veit okkurt.
Hetta var lutvíst rætt. Talan gjørdist um eina prinsessu, og dagurin var leygardagur 21. apríl, so eitt 2 tal er í dagfestingini, eisini longdin passar. Prinsessan er 50 sentimetrar til longdar og hetta er somuleiðis rætt. Men sermerkt lága vektin, ið Súsanna spáddi, var við síðuna av. Prinsessan vigar 3350 gramm, hetta eru 365 gramm meira, enn spátt var. Men Súsanna vísti eisini á, at clairvoyanca ikki er ein presis vísind.
– Vit clairvoyantar hava ikki altíð rætt, so tað er altíð ein risiko, við at deila sína vitan við onnur, segði hon. Men sigast má, at í hesum førinum hevði hon lutvíst rætt.
Í viðmerking til portal.fo í dag, var Súsanna heldur ikki vónbrotin um, at ein av fýra spádómum var við síðuna av.
Ná trý av fýra er ikki heilt dumt, ella hvat heldur tú? Sum tað er deiligt við eini undurfullari prinsessu, sigur Súsanna.
Súsanna Vígdá er clairvoyantur, hon hevur síðan barnsbein sæð hendingar, áðrenn tær eru hendar. Súsanna er úr Fuglafirði, men hevur síðan 1986 búð í Danmark. Hon er fólkaskúlalærari, og við síðuna av hesum arbeiði, virkar hon sum clairvoyantur.
Í samrøðu í Sosialinum í fjør avdúkaði hon, at áðrenn krúnprinsaparið Mary og Frederik fingu sonin Christian, visti hon, at hetta fór at vera ein drongur. Hon visti somuleiðis, nær hann fór at verða borin í heim, bæði dagfesting og hvat klokkutíð, og júst klokkutíðin hesaferð er eisini eitt sindur áhugaverd. Lítla prinsessan varð borin í heim 16.02, her var aftur eitt 2 tal.


c: text/html

text:
Orð og lag: Theofil Engström
Týtt: Jóhan við Neyst
Upprunaheiti: Du fallna stjärna
1. Nú hvørja ferð, eg síggi stjørnu falla,
sum ikki longur lýsir himli á,
eg hugsi um ta fjøld, ið syndin kallar,
sum fjakkar vónleys fyri vind og vág.
Niðurlag: Áh, falna stjørna á fjarum stað,
áh, vend nú aftur, kom heim í dag.
Teg Jesus elskar og kallar nú,
áh, falna stjørna, lýs aftur tú.
2. So mong ein sál er her á mínum leiðum,
sum einaferð var eldhugað og glað,
nú er hon stødd á heimsins myrku heiðum,
sum fallin stjørna langt frá faðirs stað.
3. Men hoyr, mín vinur, falna stjørna, kæra,
ein leið er aftur heim til Frelsaran.
Um tú í Jesu opna favn vilt fara,
tú aftur hvíld og gleði finna kann.
4. Sig, skalt tú einaferð í Himli vera,
har aldri nøkur stjørna falla kann?
Sig, skalt tú gylta sigurskrúnu bera
og allar ævir skoða Frelsaran?

robotstxt: allowed

filter: keep


text:
"The activities of DJs, Web surfers, and postproduction artists imply a [...] configuration of knowledge, which is characterized by the invention of paths through culture. All three are "semionauts" who produce original pathways through signs. Every work is issued from a script that the artist projects onto culture, considered the framework of a narrative that in turn projects new possible scripts, endlessly. The DJ activates the history of music by copying and pasting together loops of sound, placing recorded products in relation with each other. [...] The "semionaut" imagines the links, the likely relations between disparate sites. A sampler, a machine that reprocesses musical products, also implies constant activity; to listen to records becomes work in itself, which diminishes the dividing line between reception and practice, producing new cartographies of knowledge. This recycling of sounds, images, and forms implies incessant navigation within the meanderings of cultural history, navigation which itself becomes the subject of artistic practice. Isn't art, as Duchamp once said, "a game among all men of all eras?" Postproduction is the contemporary form of this game." (s. 19)
"Semionaut" er sett saman av "semiotics og "astronaut". Semiotikkur er granskingin av teknum og súmbolum og nýtsluni ella tulkingini av teimum. Ein astronautur er ein rúmdarfari. Ein "semionautur" er sostatt ein, ið ferðast millum teknini og knýtir nýggj sambond. Í Relational Aesthetics (1998) lýsir Bourriaud modernaða listafólkið sum ein semionaut, ið uppfinnir nýggjar farrásir millum tekn. Haldi hetta er ein serstakliga fruktabærur háttur at hugsa um tingini, bæði í samband við modernaða list, disking, sampling, upphavsrætt, hipp hopp, techno o.a. elektroniskan tónleik. Ikki minst í samband við lívið á netinum, har vit eru til í eini endaleysari endurnýtslu. Ein miðil sum Facebook er mangan átøkur eini semiotiskari skrellispann, men tá ræður nettupp um at sigla miðvíst millum teknini. Millum brot og vandasker. Í Postproduction lýsir Bourriaud Relational Aesthetics sum eina bók, ið vendir sær til listaverk hvørs grundstøði er broytta mentala rúmið, ið internetið hevur latið upp (s. 8). Aðrastaðni í Postproduction skrivar hann um um diskaramentan:
"DJ culture denies the binary opposition between the proposal of the transmitter and the participation of the receiver at the heart of many debates on modern art. The work of the DJ consists in conceiving linkages through which the works flow into each other, representing at once a product, a tool, and a medium. The producer is only a transmitter for the following producer, and each artist from now on evolves in a network of contiguous forms that dovetail endlessly. The product may serve to make work, the work may once again become an object: a rotation is established, determined by the use that one makes of forms." (s. 41)
Hetta leiðir tankarnar til eina BBC samrøðu við David Bowie frá 1999. Her tosar hann um internetið, og hvussu vit liva á gáttini til nakað, ið er bæði lívgandi og ræðandi. Enn hava vit bert sæð toppin av ísfjallinum. Hesar tankar knýtir Bowie til áðurnevnda Marcel Duchamp, ið fyri 100 árum síðan hevði tað framskygdu hugmynd, at listaverkið er ikki liðugt fyrrenn áskoðarin er komin við síni tulking av tí. Duchamp var við til at seta hol á eina gongd, har listin í 20. øld førkaði seg frá tí handverksliga til tað konseptuella. Bowie orðar tað sum "the gray space in the middle", og leggur afturat at 21. øld nettupp fer at snúgva seg um hetta. Her hugsi eg at diskaramentanin við síni noktan av tvítalsliga býtinum millum sendara og móttakara er stødd miðskeiðis í semiotiska rokanum. Í hesum roka er virkið hjá diskaranum at ímynda sær slóðir og sambindingarliðir, ið verkini kunnu flóta í gjøgnum inn í hvørt annað.
Míni ørindi vóru forrestin áðurnevnda DJ miksið. Tað finnur tú niðanfyri.
Ver vælkomin á semionautiska útferð!
1. J. Waagstein/Tórshavnar Manskór: Ólavsøkukantata 1930 (Jakku rework)
2. James Blake: I Need A Forest Fire (feat. Bon Iver)
3. Hús: Countrysangurin
4. ANOHNI: Drone Bomb Me
5. Orka: Dís
6. BKGD Audio: Feelin Like Chill
7. Bwana: Kiyoko’s Vision
8. Radiohead: Ful Stop
9. David Bowie: Blackstar
10. The Field: Pink Sun
11. Orka: Skin
12. Konni Kass: Time
13. Pantha Du Prince: Frau Im Mond, Sterne Laufen
14. Bwana: Tetsuo’s Dance
15. Lindström: Closing Shot (Original Mix)
16. Mark Pritchard: Beautiful People (feat. Thom Yorke)
17. BKGD Audio: Love Was All You Needed
18. Orka: Tey Deyðu (Jakku “de döde er de söde pt. II” remix)
*Árvakni lesarin varnast at heitið er ein tilsiping til klaversvituna Pictures At An Exhibition hjá Modest Mussorgsky frá 1874. Maurice Ravel framdi eina meistarliga orkestrering av svituni í 1922, ið helst er kendasta útgávan nú á døgum.


text:
Sosialurin skrivar at LGBT ynskir at koma út á skúlarnar – og barnagarðarnar – at tosa um kynsliga orientering.Vit vilja sum foreldrafelag gera vart við, at tað hevði verið at gjørt seg inn á børnini, um vit loyvdu felagsskapum ella fyritøkum við egnum seráhugamálum, sum til dømis LGBT inn í skúlan við sínum boðskapi.Tað kann samanberast við at Eik Banki kemur og sigur, at peningur er ein tíðandi partur av lívinum, og at Eik Bandi tí nú skuldi inn á skúlarnar, at undirvísa børnunum um peningaviðurskifti.Vit vænta av almennu skúlunum at teir tryggja, at skúlagongdin hjá børnunum er í tráð við fólkaskúlalógina, og at teir ikki loyva bólkum við egnum seráhugamálum inn at undirvísa okkara børnum.ForeldrafelagiðHeim og Skúli
Landsfelag fyri foreldur
Foreldrafelagið Heim og Skúli varar av áhugamálum hjá foreldrum og verjum í føroyska fólkaskúlanum.
Heim og Skúli arbeiðir fyri einum føroyskum fólkaskúla, sum setur dygdarundirvísing í hásæti: skúlanæmingarnir skulu styrkja sínar fakligu førleikar og læra at nýta sína vitan í breiðum høpi. Eitt gott læringsumhvørvi er eitt stað har børnini trívast, og tí skal trivnaðurin varðveitast. Hvussu kunnu vit foreldur stuðla uppundir hetta?
Limir í landsfelagnum eru fólkavaldu foreldraumboðini í skúlastýrunum á teimum 60 fólkaskúlunum kring alt landið. Øll foreldur við skúlabørnum kunnu tekna limaskap.


text:
Gøta og Leirvík eru gamlar róðrarbygdir, og vit, sum eldru eru, minnast 8-mannaførini Gøtu Trónd og Leirvíking, ja, og 5-mannafarið Skuran úr Gøtu. Men nú er nógv ár síðani, at róð hevur verið um kapp í Gøtu og í Leirvík, tó so, fleiri rógvarar hava róð við ÌF kappróðri og Kappróðrarfelagnum NSÍ. Í fleiri ár hevur ynski verið at stovnað felags kappróðrarfelag í Gøtu og í Leirvík, og nú er felagið stovnað, sum eitur Tindur. Í februar mánað í fjør skrivaði eg grein um felagið, og nú eitt ár er iðið, spyrji eg Gudny Langgaard forkvinnu í felagnum, hvussu er gingist higartil at fáa til vega bátar og at manna bátarnar.
– Triggjar manningar úr Tindi rógva í summar, og eru tað 5-mannafarið Knúkur barnamanning við dreingjum og gentum, og síðan Knúkur mannað við gentum. 5-mannafarið Knúk hava vit fingið av Tvøroyri, sum áður æt Firildur, sum er ein eldri Firvaldur, sum Sáman Hansen á sinni smíðaði. Nú bíða vit spent at fáa nýtt 5-mannafar, sum Sámal Hansen hevur smíðað okkum. Vit vóna, at báturin er klárur at flota i jkjkj, sum næstu FM-róðrar, sum er sundalagsstevna í Hósvík 17. juni.
– Tú spyrt um neyst og venjingarumstøður? – Bátarnir 5-mannafarið Knúkur og 6-mannafarið Tindur standa í neysti í Norðagøtu. Vit hava fingið tíggju níggjar rógvimaskinur, og so fegnast vit um at hava fingið venjara at venja tey ungu. Hetta er John Høgnesen, sum á sinni róði við bátí Leirvík. LÍF kappróður, sum vit eldri minnast so væl. Vit keyptu eisini 6-mannafarið Sølmund, nú tey í Runavík fáa nýtt 6-mannafar. 6-mannafarið eitur Tindur, sigur Gudny Langgaard í stuttari viðmerking.
Vit kunnu leggja aftrat, at Knúkur vann sín fyrsta sigur nakrantíð til felagið, tá Knúkur við gentum barnaróður vann ódnartøkini í Vestmanna. Tey í Tindi vita, at Firvaldur av Tvøroyri, sum rør heilt væl, var ikki við, men genturnar ætla sær at spenna seg út á norðoyastevnu. Vit eru nógv sum fegnast um, at gongd er komin í aftur kappróður í Leirvík og Gøtu. (Vagnur)


text:
Leygardagin 12. desember fara jólamenn at vitja kommunurnar
í oynni. Teir koyra í brandbilum, syngja, spæla tónleik og hava teir sjálvandi okkurt gott við til øll børn í Eysturoynni.
Hetta er skráin fyri jólatiltakið í Eysturoynni leygardagin 12. desember. 2009
Jólabilur 1
11.30 Strendur
12.00 Skála
13.00 Eiði
13.45 Funningur
15.00 Toftir
16.00 Runavík
Jólabilur 2
12.00 Funningsfjørður
12.45 Oyndarfjørður
13.15 Hellurnar
14.00 Gøta
14.30 Leirvík
15.00 Fuglafjørður
Leygardagin 12. desember hava handlar í Handilsmiðdeplinum í Runavíkar kommunu opið til kl. 20.00.
Handlarnir eru vakurt pyntaðir og á tremur við jólagávuhugskotum. Øll eru vælkomin at vitja í Handilsmiðdeplinum í Runavík.


text:
Nú ber til at søkja inn á MARECLIM
The Joint Nordic Master Programme in Marine Ecosystems and Climate (MARECLIM) er ein nýggj tvey ára altjóða útbúgving, sum verður bjóðað av unversitetunum í Bergen, Íslandi, Aarhus og Føroyum í felag. Umsóknarfreistin er 15.04.2009.
MARECLIM er ein stytt útgáva av "The Joint Nordic Master Programme in Marine Ecosystems and Climate", sum er heitið á einum nýggjum altjóða lestrartilboði til tey, ið hava eina Bachelor útbúgving í lívfrøði ella fysiskari havfrøði við førleika og áhuga til at loysa tvørfakligar havfrøðiligar uppgávur. Útbúgvingin byrjar fyri fyrstu ferð í august í ár.
Hví eitt tvørfakligt útbúgvingartilboð
Havið hevur altíð havt, og hevur framvegis, stóran búskaparligan týdning fyri londini kring Norðurhøv. Fiskarí og skipaferðsla eru aldargamlar vinnur, og seinnu árini hava oljuvinnan og ferðamannavinnan givið vaksandi íkast til búskapin í økinum. Ein onnur avbjóðing, sum alt fleiri eru farin í holt við, er at gagnnýta havið sum orkukeldu til virksemi á landi. Her er talan um frálanda vindmyllur, alduorku og sjóvarfalsorku. At gagnnýta hetta ríkidømið hevur við sær eina ábyrgd at umsita hetta tilfeingið burðardygt, og tað gerst bert við grundarlagi í hollari vitan.
Nógv havgransking er farin fram, men sjálvt um tað er prógvað, at tað eru klárir samanhangir millum umhvørvið og lívið í sjónum, so hevur tað innan gransking og undirvísing verið lítið av tvørfakligum virksemi millum fysiska havfrøði og lívfrøði. Broytingar í veðurlagnum, økt dálking og vaksandi gagnnýtsla av tilfanginum í havinum reisa eina rúgvu av tvørfakligum spurningum, sum krevur fólk við tvørfakligum førleikum innan havgransking. MARECLIM-útbúgvingin er ment til at nøgta henda tørvin innan vinnu, gransking og umsiting.
Norðurlendskt samstarv
MARECLIM-útbúgvingin er ment av universitetunum í Bergen, Íslandi, Århus og í Føroyum í felag. Tað fyrsta hálva árið verða tey lesandi í Bergen, men seinni í útbúgvingini eru serlig kravd skeið, sum verða í Íslandi, Århus og í Føroyum. Hini skeiðini kunnu tey lesandi taka við eitt ella fleiri av luttakandi universitetunum. Akkurát hvørji skeiðini verða, velst um bakgrundina hjá teimum lesandi og verða tey vald í samráð við lestrarvegleiðara. Fyri lesandi við lívfrøðiligari bakgrund verður kravt, at tey styrkja sínar førleikar innan fysiska havfrøði, og hinvegin, fyri lesandi við førleikum innan fysikk og støddfrøði verður kravt, at tey styrkja lívfrøðiligu kunnleikar sínar, samstundis sum tey økja um sínar førleikar innan teirra høvuðsgrein.
Tilsamans er eitt heilt ár sett av til at arbeiða við masteruppgávuni. Byrjað verður longu í aðru lestrarhálvuni. Minst tveir leiðbeinarar, sum hava hvør sína høvuðsgrein, t.v.s. ein lívfrøðingur og ein fysiskur havfrøðingur, verða knýttir at hvørjum studenti. Harumframt skulu leiðbeinaranir koma úr ynsum londum. Hetta verður gjørt fyri at tryggja eina tvørfakliga ráðgeving, og fyri at geva teimum lesandi ein áhugaverdan leiklut í einum virknum norðurlendskum netverki innan altjóða gransking.
Norðurlandaráðið stuðlaði
Norðurlandaráðið veitti fíggjarligan stuðul til fyrireikingarnar av hesum felags norðurlendska útbúgvingartilboðinum. Upprunaliga bjóðaðu 42 samtøk seg fram at gera nýggj útbúgvingartilboð. Norðurlandaráðið valdi at stuðla 6 av teimum, harímillum felags norðurlendska master útbúgvingin í marinari vistfrøði og klima.
Ótryggu viðurskiftini á Fróðskaparsetrinum
Ótrygga fíggjarstøðan hjá Fróðskaparsetrinum, sum er íkomin orsakað av seinastu fíggjarlóg landsins, órógvar tíanverri eisini hesa útbúgvingina, men vónandi bert í lítlan mun. Nøkur av havfrøðiskeiðunum, sum vanliga eru Setrinum, skuldu eftur ætlan eisini verður partur av hesari útbúgvingini. Eftir lestrarætlanini liggja hesi skeiðini í komandi ár, og vónandi hevur Fróðskaparsetrið fingið støðugari fíggjarkarmar til ta tíð. Leiðbeinarar og undirvísara úr Føroyum starvast á Fiskirannsóknarstovuni og á Náttúruvísindadeildini, og eru teir allir virknir í altjóða havgransking.
Fyrispurningar og umsóknir
Kunning og umsóknarbløð eru tøk umvegis Geofysisk Institutt við Universitetið í Bergen, sum slóð er til niðanfyri. Umsóknarfreistin er 15. apríl, 2009. Í Føroyum ber til at venda sær til Boga Hansen, professara, á Fiskirannsóknarstovuni, ella Knud Simonsen, lektara, á Náttúruvísindadeildini, fyri at fáa meira at vita um MARECLIM-útbúgvingina.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sjálvhjálparbólkur fyri harðskapsraktar kvinnur
• Ert tú ella hevur tú verið fyri harðskapi?
- likamligum og/ella sálarligum, kynsligum, fíggjarligum og/ella materiellum harðskapi
• Hevur tú tørv á at tosa við onnur?
• Vil tú fegin lurta eftir og stuðla øðrum?
• Vil tú fegin víðari í tínum lívi?
- so kannst tú fáa gleði av at vera við í einum sjálvhjálparbólki
Ein sjálvhjálparbólkur er ein bólkur, í hesum føri av kvinnum, ið møtast um eitt felags evni ella líknandi trupulleika. Sjálvhjálparbólkurin gevur tí einstaka luttakaranum høvi til at deila upplivingar, tankar og kenslur saman við øðrum í líknandi støðu. Endamálið við bólkinum er, at kvinnurnar stuðla hvørja aðra, finna loysnir og veita hjálp til sjálvhjálp.
Kvinnurnar eru við til avgera, hvussu arbeiði fer fram í bólkinum og hvat serligur dentur skal leggjast á. Knýtt at sjálvhjálparbólkinum er ein leiðandi persónur, sum stuðlar og leggur bólkinum lag á. Áherðsla verður løgd á tagnarskyldu.
Bólkurin byrjar 29. mars 2011.
Ynskir tú at koma við í bólk ella hevur spurningar hesum viðvíkjandi, ert tú vælkomin at ringja til Kvinnuhúsið á tlf. 317200 ella skriva til post@kvinnuhusid.fo


text:
Innskriving av børnum til frítíðarskúlan skúlaárið 2018/2019, verður frá mánadegnum 29. januar, eftir innskrivingina til 1. flokk í skúlanum.
Børn skulu innskrivast av nýggjum hvørt ár.
Frítíðarskúlin er ætlaður børnum sum ganga í 1, 2 og 3. flokki. Opið er hvønn dag eftir skúlatíð, til kl. 17.00.
Endamálið við frítíðarskúlanum er, at børnini kunnu verða í einum tryggum og mennandi umhvørvið, har tey eru við til at skapa egnan gerandisdag, við vegleiðing og stuðli frá vaksnum.
Umstøðurnar innan – og uttandura eru sera góðar. Vit hava eitt stórt felagsrúm, verkstað og onnur rúm, har børnini fáa ment síni skapandi evni á ymiskan hátt, bæði gjøgnum skipað og óskipað tiltøk. Hartil er eitt spennandi spælipláss.
Í frítíðarskúlanum hava børnini ávirkan á sína frítíð, har møguleiki er fyri fríðum spæli ella at taka lut í kreativum virksemi.
Tit eru vælkomin í Brosið at innskrivað ella tit kunnu ringja á tlf. 237580. Eisini ber til at maila til siri@hvalba.fo


text:
Hetta var onnur av tveimum kappingum í einum og sama vikuskifti. Umleið 400 km á asfalinum, og so kortini hava kreftir til at sita í einum sterkum trímanna útbroti, sum helt á mál.Eitt sera flott úrslit. Tíðliga í kappingini sluppu
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Teknikkhús er nú gjørt uttan fyri tunnilin, og í dag verða fyrstu ljósini í loftinum tendrað.
Sum liður í ferðslutrygdararbeiðinum at fáa øllum tunlum í Føroyum neyðuga trygdarútgerð, gjørdi Landsverk í fjør eina avtalu við El Service um at fáa sett upp eina trydarskipan í Sumbiartunlinum.
Avtalan fevnir millum annað um at seta upp ljós, trygdarskáp, eldsløkkjarar, telefonir og vakmyndatól inni í tunlinum og teknikkhús og bummar uttanfyri. Tá alt hetta er gjørt, verður trygdarútgerðin í Sumbiartunlinum á sama trygdarstøði sum tann í Viðareiðistunlinum.
Afturat oman fyri nevndu trygdarútgerð, verður ein sonevnd SRO-skipan eisini sett upp í Sumbiartunlinum, ið er ein trygdarskipan, sum tryggjar beinleiðis samband við Landsverk og Alarmsentralin hjá Politinum umvegis alarm og sjálvvirkandi steinging av tunlinum.
Í dag verður so fyrsti partur av ljósskipanini tendraður, ið merkir, at triðja hvørt ljós nú lýsir í Sumbiartunlinum. Næsta stig verður at seta upp neyðskáp, eldsløkkjarar og telefonir. Trygdararbeiðið verður, sum nevnt, gjørt í stigum yvir nøkur ár, og tíðarætlanin er treytað av játtan til uppgávuna. Samlaði kostnaðurin fyri hesa verkætlan er umleið 10,5 milliónir krónur.
Kelda: landsverk.fo


text:
Fiskaaling setir ferð á menning av rognkelsum
vinna20-03-2018 - 10:12 - Jóanis Nielsen
GRANSKING: Eftir at arbeiðið við at menna ein lívfiskastovn undan føroyskum rognkelsum hevur koyrt á einum lágum blussi seinastu árini, verður nú aftur ferð sett á hetta arbeiðið. Fiskaaling og Marine Harvest hava gjørt eina tvey ára avtalu, sum inniber, at arbeiðið at menna lívfiskastovnin kann halda fram. Endamálið er at fáa rognkelsir, sum trívast í aliringum og eta lús.
Seinnu árini hevur arbeiðið við at menna ein lívfiskastovn undan føroyskum rognkelsum koyrt á einum lágum blussi, tí slíkt arbeiði er kostnaðarmikið. Tí hevur Fiskaaling arbeitt við at finna eina loysn, sum inniber at fáa uttanhýsis fígging til hetta arbeiðið.
Komið er nú á mál við hesum, og Fiskaaling og Marine Harvest hava gjørt eina avtalu, sum inniber, at Marine Harvest í avtalutíðarskeiðinum í stóran mun fíggjar arbeiðið við at menna lívfiskastovnin. Endamálið við verkætlanini er at skapa eitt grundarlag, so føroyska vinnan sjálv kann menna framleiðslu av rognkelsum.
Arbeiðið seinastu árini við at menna føroyska lívfiskastovnin av rognkelsum merkir, at Fiskaaling í dag framleiðir 4. ættarlið av føroyskum aldum rognkelsum. Í samstarvi við Marine Harvest verða hesi rognkelsir sett út á aliøkini hjá Marine Harvest í Sundalagnum Norður, Oyndarfirði og á Sandsvág. Hesi aliøkir eru sera ymisk háttaði, og hetta gevur møguleika at fylgja trivnaðinum hjá føroysku rognkelsunum í teimum ymsu aliumhvørvunum. Endamálið við arbeiðinum er at fáa rognkelsir, sum trívast í aliringum og eta lús.
Afturat lívfiskaarbeiðinum er ætlanin at knýta ymsar verkætlanir, sum millum annað fevna um at menna vitan um strúking, kleking og klekiumhvørvi, startfóðring, fóðurroyndir, rognkelsisskjól og -atferð, og kanningar av trivnaði hjá rognkelsunum á landi og á sjógvi.
Heilsufrøðiliga starvsstovan hevur givið Fiskaaling loyvi at taka rognkelsir, sum hava yvirlivað í aliringum í Sundalagnum Norður, inn aftur á støðina í Nesvík, soleiðis at møguligt verður at ala undan hesum fiskum. Rognkelsir, sum verða sett út á Sandsvág og Oyndarfjørð, verða sonevnt «pitmerkt». Hetta ger tað møguligt at nýta systkin hjá fiski, ið klárar seg væl á Oyndarfirði ella á Sandsvág, til lívfisk.
Avtalan við Marine Harvest inniber eisini, at tá loyvir at ala rognkelsir í Føroyum verða givin, skulu føroysk alifeløg hava møguleika fyri at keypa eitt avmarkað tal av lívfiskarognkelsum frá Fiskaaling. Á hendan hátt fáa tey gagn av tí menningararbeiði, sum Fiskaaling hevur gjørt seinastu árini.


text:
Orð: Jákup Olsen
Lag: L.M. Lindeman
1. Harrin er ljós og frelsa mín;
hví skal eg óttast og ræðast!
Harrin er kraft og styrki mín;
hví skal eg fíggindan smæast!
Harrin er sterka verja mín;
lyftir hann veldisarmin sín,
fíggindin snávar og fellur.
2. Harrin, hann skal hin ónda dag
í sínum húsi meg goyma;
sál mín, ver fró og hjartans glað,
Harrin sítt barn ei kann gloyma,
fjalir í tjaldi sínum meg,
mær upp á klettin leggur veg,
fast mær í hond síni heldur!
3. Eittans eg biðja Harran má,
hesum eg eftir vil tráa:
At eg má búgva honum hjá,
skoða hans lívsælu fáa,
grunda hans djúpa kærleik á,
síggja hans dýru frelsu fá,
samfelag sælt hans har njóta.
4. Tað er ein lítil løta bert –
farin er tá allur vandi –
til at tú Harran síggja fert;
fastur í trúnni tú standi!
Harrin skal heinta barnið sítt;
ver tí, mítt hjarta, sterkt og frítt,
bíða, ja, bíða á Harran!


text:
Stuðulscafé
Næmingarnir á Glasir, Marknagil, hava í ár samlað pening inn til felagsskapin KRIS, ið veitir teimum, ið hava verið út fyri kynsligum ágangi, og næstum teirra, hjálp.
Ímeðan næmingarnir á Glasi, Hoydalar, hava samlað inn til teirra Bolivia hjálp í mong ár, høvdu næmingarnir á Glasi, Marknagil, størri áhuga í, at pengarnir skuldu fara til eitt vælgerandi endamál í Føroyum, og bleiv tað, sum sagt, KRIS í ár.
Stuðulskafe’in varð skipað soleiðis, at tað vóru spurnarkappingar og fyrilestur á skránni, ímeðan alt møguligt gott eisini var til matna at keypa hjá næmingunum.
Umframt cafe’ina vóru bússur settar runt um í skúlanum, har møguleiki var at lata pening, um áhugi var fyri tí.
Eisini høvdu næmingarnir møguleika til at fara út at arbeiða og gjalda 300 kr
Næmingarnir á Glasi, Marknagil kláraðu at savna 15000 kr inn til felagsskapin KRIS.
Vit fegnast um samstarvið, vit hava gjørt við tykkum viðvíkjandi stuðulstiltakinum, ið var 7 feb. Vit vón um framhaldandi samstarv og ynskjum um alt tað besta framyvir.
Eisini vilja vit takka stuðlunum, ið hava gjørt hetta tiltakið møguligt, teir eru:
Pizza 67
Landshandilin
Kiosk Activ
Irish Pub
Bowlinghøllin á Hálsi.
KRIS takkar hjartaliga fyri stuðulin.


text:
Gerda Frederiksberg Johannessen hevði sín seinasta arbeiðsdag, sum vaskikona á kommunuskrivstovuni í gjár, hósdagin 15. mars 2018.
Tì var skipað fyri einari drekkamunni á kommunuskrivstovuni, har borgarstjórin takkaði Gerdu fyri drúgva tænastu og handaði Gerdu eina gávu sum tøkk.
Gerda hevur arbeitt sum vaskikona á kommunuskrivstovuni síðani 2009.
Sjóvar kommuna takkar Gerdu fyri alt og ynskir henni alt tað besta frammyvir. Somuleiðis ynskja vit henni til lukku við 70 ára føðingardegnum, sum eisini var í gjár.
Nakrar myndir frá drekkamunninum síggjast í myndasavninum.


text:
T-kykna
Ein T-kykna er eitt slag av hvítum blóðkyknum og sostatt ein partur av immunskipanini. T-kyknur verða framleiddar í beinmerginum, men búnaðar í thymus (hálseitlinum), haðani heitið stavar.
T-kyknur kunnu kennast frá B-kyknum við at tær hava ein ávísan reseptor á yvirflatuni, T-kyknu-reseptorin (TCR = T Cell Receptor).
T-kyknur kunnu býtast í:
- Hjálpi-t-kyknur (TH1, TH2) senda signalir og stimbra harvið immunskipanina. Tær hava proteinið CD4 á yvirflatuni. Hesar kyknur eru álopsmálið hjá HIV-virusinum.
- Drepara-t-kyknur (TC) drepa virussmittaðar kyknur. Tær hava proteinið CD8 á yvirflatuni.
Keldur[rætta | rætta wikitekst]
- Michael T. Madigan, John M. Martinko, Brock Biology of Microorganisms, 11th Edition, 2006, Pearson Prentice Hall.


text:
Bitcoin er ein av fleiri sonevndum 'kryptovalutaum' sum liva sítt lív á netinum. Virðið er nærum eksploderað seinastu árini, men skuldi tú vilja veksla hetta virðið til vanligar pengar, so er tað ikki bara sum at siga tað. Tí so skal ein banki inn í leikin, og teir vilja ikki spæla við.
Børsen skrivar, at í Danmark gera reglurnar fyri hvíttvasking av pengum, at bankarnir hugsa seg um meira enn einaferð áðrenn teir vilja vera við til at veksla Bitcoin til vanligar pengar. Blaðið hevur spurt fleiri bankar, og hóast teir flestu siga nei, so finnast eisini onkrir, sum ikki eru púra avvísandi.
Somu reglur um hvíttvasking galda fyri føroyskar bankar.
VP hevur spurt hjá størru føroysku bankunum, og har verður sagt at tað, tey hava havt við bitcoin at gera, er ímillum lítið og onki.
- Vit skulu kunna dokumentera, hvar pengarnir koma frá sum verða settir inn á konto í bankanum tá talan er um stórar upphæddir. Men eg haldi ikki, at vit hava havt nakran fyrispurning frá nøkrum kunda um júst hetta, sigur Sverri Justinussen leiðari av Markets hjá Betri Banka.
Virðið á einum Bitcoin lá leingi á umleið einum dollara men byrjaði í 2013 at økjast og er nú komið uppá yvir 12.000 dollarar fyri eina bitcoin.
Um tú veitst okkurt, sum VP ikki veit - skriva so til vp@vp.fo


text:
Salmiakk býr úti á bygd í Norðnesi og verður altíð happaður, kanska serliga tí at hann er komin úr býnum út á bygd at búgva.
Tað ringasta er, at hann ongan vin eigur at spæla við, og hetta ynskir hann sær allarmest av øllum. Og so ein dagin flytur Spøki inn í kamarið hjá Salmiakk, og síðan verður alt broytt, tí hann gevur Salmiakk dirvi at standa ímóti ágangi.
Hon, ið skrivað hevur bókina, hevur nógv upp á hjartað. Her verður sagt frá um happing, tunglyndi, skilnað, men eisini um góðsku og tryggleika.
Hóast evnið er álvarsamt, so er bókin ikki syrgilig, men tvørturímóti er hon á tremur við skemti, varma og klikkaðum hugskotum, og so hevur hon fitt av álvara í sær eisini.
Aftur


text:
Heimsins vandamiklasta harkalið
Norski rithøvundurin, Arne Svingen, er farin undir at skriva bókarøð um heimsins vandamiklasta harkalið. Higartil eru tríggjar bøkur komnar út í røðini, og hetta er tann fyrsta, ið er týdd til føroyskt.
Bókin er skemtilig og eyðkend av at vera eitt bland av teksti og nógvum tekniraðs-líknandi myndum, sum Ida Larmo hevur teknað.
Teir tríggir: Killer, Kryvjarin og Skrappi hava bygt sær eina borg í Illaskógi. har skulu teir berjast ímóti harkaliðnum úr grannabýlinginum.
Sjálvt um teir ikki eru so glaðir um tað, so fáa teir óvæntaða vitjan og ikki minst hjálp frá einari gentu!
Bókadeildin hevur áður givið út tvær ungdómsbøkur hjá Arne Svingen: Svart fílabein í 2008 og Dagar, eg havi gloymt í 2010.
Hendan bókin er til børn frá 7 ára aldri. Vagnur Streymoy hevur týtt. Bókin er 132 bls. og innbundin.
Aftur


text:
Marginalarnir eru til hinar
Tað vísir seg at B71 í ár stendur seg fínt ímóti liðunum úr lægra endanum og megnar tað bara akkurát ikki ímóti ovara endanum.
Hendan sannroynd sigur okkum so mikið at liðið, í núverandi støðu, situr trygt mitt í stigatalvuni og tað er bæði gott og ringt. Ringt, tí vit mugu taka til takkar við ósigrum, har tað sær margháttligani út sum um vit eru næstan á hædd við mótstøðuliðið, men orsaka av smátingum og einum til tíðir ov smalum hópið, so koma vit at missa stig á stokkinum, oftari enn vit áttu. Gott, tí vit eru í ferð við at byggja upp og at vera fleiri stig frá niðurflytingarplássunum longu nú, er sera jaligt fyri okkara uppbygningsarbeiðið. Um vit ikki hótta við uppflyting í ár, so gera vit tað heilt vist komandi ár, tá bulurin á liðnum er staðfestur og leikararnir sum vit mangla eru lagdir afturat.
Tó so. Tað er B71, ið stormaði út úr startholunum leygardagin og skoraði fyrsta málið. Ongin annar uttan gamli málrevurin Tummas Pauli Olsen borðreiddi við leiðslumálinum. Fyrsti hálvleikur er mestsum okkara burturav, til ÍF við eitt sindur av hepni megnar at fáa bóltin í okkara net og javna. Eftir hettar fara vit í eitt hol. ÍF skorar til bæði 2 og 3-1, men so taka vit okkum endiliga saman, gera tvær neyðugar útskiftingar og tvey skjót mál frá Símini Hansen og Bjørgfinni Winther og so er gleðin aftur at hóma hjá teimum gott 20-30 áskoðarunum, ið ferðaðust norð at hyggja at besta mansliðnum hendan dagin.
Gleðin er tó eitt sindur stokkut, tí ÍF fær eitt horna stutt áðrenn leiklok og har er Høgni Zachariassen hægstur og sleppur at skallað bóltin í netið til sigursmálið og endaligu støðuna 4-3.
Kempa væl. Missa ov ofta
Tað skal ikki valda ivi um at B71 er á rættari kós. Lagið á fólkið er methøgt í løtuni og hóast vit tapa dystir her og der, so er tað ongin sum tosar um nakrar krisu ella at B71 má taka seg saman. Ein og hvør sum hevur sæð menninar spælt í ár, hevur til tíðir fingið gott fótbóltsspæl at síggja, nógv hart press, málrættaðar menn og arbeiðssigrar. Viðhvørt hava vit eisini sæð minni góð ting, sum dumm kort, vánaligan hugburð og passivitet, men tað tykist tíbetur vera meiri undantøkan enn regulin.
Sum er, so manglar bert tað allarsíðsta. Antin tað er tann drápiliga avleveringin, til tíðir meiri rutinerað og trygt verjuspæl, betri brúktir málmøguleikar ella okkurt heilt fjórða, so er tað heilt vist at fáa vit detaljurnar uppá pláss, so er tað næstan ikki liðið í hesi deildini sum vit ikki kunnu vinna.
Inntil tað tíð, so sær tað bara gott út og vit eru á rættari kós. Næsti dystur er ímóti botnproppinum TB/FCS/Royn í Suðuroynni. Tann dysturin má vinnast, fyri ikki at gera tað svert fyri okkum sjálvi.
Drívið á B71!


text:
25. juli 2018Nr. 117
Kunngerð um ættleiðing
Við heimild í § 4, stk. 2, § 9, stk. 1., 1. pkt., og stk. 5, § 25, § 27, stk. 3, § 28, stk. 3, § 29, § 32, stk. 2, § 33, stk. 2, § 34, stk. 2, § 35, stk. 2 og § 41, stk. 3 í løgtingslóg nr. 42 frá 30. apríl 2018 um ættleiðing (Ættleiðingarlógin) verður ásett:
Kapittul 1
Innleiðing
§ 1. Í hesi kunngerð skulu hugtøkini, sum nevnd eru niðanfyri, skiljast soleiðis:
1) Samlivi: Ein persónur, ið hevur verið í einum samanhangandi samlívi í einum hjúnabandslíknandi parlagi sum í útgangsstøðinum hevur vart í minsta lagi 2½ ár.
2) Stjúkbarnaættleiðing: Ættleiðing, har umsøkjarin ættleiðir barnið hjá sínum hjúnafelaga ella samliva, sbr. § 6 í løgtingslógini.
3) Familjuættleiðing, sbr. § 4, stk. 2 í løgtingslógini:
a) Ættleiðing, har umsøkjarin ættleiðir eitt barnabarn, eitt systkinabarn ella eitt systkin.
b) Ættleiðing av einum barni hjá foreldrum, sum umsøkjari gjøgnum tættan og drúgvan kennskap er serliga knýttur at, og barnið er yngri enn 18 ár.
c) Ættleiðing av einum barni, sum umsøkjarin hevur eitt serligt tilknýti til.
4) Fremmandaættleiðing: Ættleiðing, har umsøkjari ættleiðir eitt barn undir 18 ár, og har tað er ein treyt fyri ættleiðingina, at umsøkjarin verður góðkendur sum ættleiðari sbrt. § 4, stk. 1 í løgtingslógini.
5) Innanlands ættleiðing: Ættleiðing, har umsøkjarin ættleiðir eitt barn, ið hevur bústað í Føroyum, Danmark ella í Grønlandi og ikki er komið til Føroyar, Danmark ella Grønland at verða ættleitt.
6) Altjóða ættleiðing: Ættleiðing, har umsøkjari ættleiðir eitt barn, ið hevur bústað uttanfyri Føroyar, Danmark og Grønland, ella eitt barn, ið er komið til Føroyar at verða ættleitt.
7) Góðkenningarkarmur: Lýsing av aldri og likamligari og sálarligari støðu hjá barninum, ið umsøkjarin verður góðkendur til at kunna ættleiða.
8) Gevaraland ella upprunaland: Landið, har barnið hevur bústað áðrenn ættleiðingina.
9) Útland: Lond uttanfyri Føroyar, Danmark og Grønland.
10) Útlendskur myndugleiki ella stovnur: Myndugleiki ella stovnur, ið ikki er føroyskur, danskur ella grønlendskur.
11) Ein miðlandi felagsskapur: Ein privatur felagsskapur, ið danski barna- og sosialráðharrin hevur góðkent til at taka ímóti umbønum um at veita hjálp til at útvega samband millum umsøkjarar um ættleiðing og børn úr øðrum londum enn Føroyum, Danmark og Grønlandi, við atliti til at fremja eina ættleiðing, sbr. §§ 29 og 35 í løgtingslógini.
12) Adoptionsnævnet: Ein danskur almennur myndugleiki, ið greipar góðkendar umsøkjarar við bústaði í Føroyum ella í Danmark og børn, ið eru leysgivin til innanlands ættleiðing, og sum hava bústað í Føroyum ella í Danmark, sbr. §§ 29 og 35.
13) Haagersáttmálin: Haagersáttmálin frá 29. mai 1993 um verju av børnum og um samstarv viðvíkjandi altjóða ættleiðing.
14) Høvuðsmyndugleiki: Er tann myndugleiki, ið sbrt. Haagersáttmálanum er tilnevndur sum høvuðsmyndugleiki við atliti at røkja skyldurnar, ið eru álagdar sbrt. Haagersáttmálanum. Ankestyrelsen er tilnevndur høvuðsmyndugleiki fyri Føroyar og Danmark.
15) Góðkent oyðublað: Eitt oyðublað, ið landsstýrismaðurin hevur góðkent.
Kapittul 2
Umsókn um ættleiðing o.a.
Umsóknin
§ 2. Umsókn um ættleiðing ella um góðkenning sum ættleiðari skal latast Familjufyrisitingini.
Stk. 2. Umsóknin skal latast inn á einum góðkendum oyðublaði og skal undirskrivast av umsøkjaranum persónliga.
Stk. 3. Saman við umsókn um ættleiðing ella um góðkenning sum ættleiðari, skal umsøkjarin lata inn tær váttanir og tey skjøl o.a. ið nevnd eru í umsóknaroyðublaðnum. Skjøl, ið føroyskir myndugleikar hava útflýggjað, kunnu latast inn sum avrit. Útlendskar váttanir, dómsavrit o.a. og møguligar umsetingar av hesum skjølum, sbr. § 4, skulu latast Familjufyrisitingini sum frumrit. Í sambandi við fremmandaættleiðing skal harumframt latast inn ein læknaváttan, ið kommunulæknin hjá umsøkjaranum hevur útflýggjað. Læknaváttanin skal verða á góðkendum oyðublaði. Um ein annar lækni hevur útflýggjað váttanina, skal umsøkjarin geva eina nøktandi orsøk til tess. Læknaváttanin kann ikki vera eldri enn 3 mánaðar, tá ið umsóknin verður latin inn.
Stk. 4. Mett verður, at umsókn er latin inn, tá ið Familjufyrisitingin hevur móttikið tær váttanir og tey skjøl o.a., ið eru nevnd í umsóknaroyðublaðnum.
Stk. 5. Hjún ella samlivandi lata inn umsókn í felag, uttan so, at søkt verður um stjúkbarnaættleiðing. Hetta er tó ikki galdandi, um hjúnafelagin ella samlivin eru í einari støðu, ið er nevnd í § 5, stk. 1 í løgtingslógini.
§ 3. Umsókn um góðkenning sum ættleiðari til fremmandaættleiðing kann ikki latast inn fyrr enn aftan á, at tað barnið, sum kom síðst í familjuna, hevur verið i familjuni í minst 6 mánaðir, tó undantikið, um talan er um serligar umstøður.
Umsetanir
§ 4. Tann, ið søkir um ættleiðing ella um góðkenning sum ættleiðari, skal, tá ið viðkomandi verður biðin um tað, syrgja fyri, at váttanir, dómsavrit o.a. verður umsett til føroyskt ella danskt, tá ið talan er um skjøl, ið eru á øðrum máli enn føroyskum, donskum, grønlendskum, norskum, svenskum, finskum, íslendskum ella enskum. Umsetingin skal váttast av einum almennum myndugleika í viðkomandi landi ella av einum útbúnum týðara ella líknandi í Føroyum ella í Danmark.
Kapittul 3
Samtykki og váttan o.a.
Samtykki frá foreldrum ella verja
§ 5. Samtykki frá foreldrum hjá barninum ella verjanum hjá barninum, sbrt. § 8 í løgtingslógini, skal latast í sambandi við at møta persónliga upp á Familjufyrisitingini, sbr. tó stk. 2 og 3.
Stk. 2. Býr ella uppiheldur eitt foreldur ella ein verji sær í Danmark ella í Grønlandi, kann Familjufyrisitingin heita á Statsforvaltningina í Danmark ella Ríkisumboðið í Grønlandi um at innkalla viðkomandi til fund við atliti til at lata samtykki.
Stk. 3. Býr ella uppiheldur eitt foreldur ella ein verji sær í longri tíð uttanfyri Føroyar, Danmark ella Grønland, kann Familjufyrisitingin heita á eitt føroyskt ella eitt danskt umboð um at innkalla viðkomandi til fund at lata samtykki.
Stk. 4. Áðrenn foreldrini ella verjin lata samtykki, skulu tey vegleiðast um rættarvirknaðin av ættleiðingini og samtykkinum, íroknað kapittul 2 og 3 í løgtingslógini og § 10, stk. 1 í løgtingslógini, tó ikki, tá søkt verður um stjúkbarnaættleiðing.
Stk. 5. Samtykkið skal vera treytaleyst og latast Familjufyrisitingini á góðkendum oyðublaði.
§ 6. Samtykki frá foreldrunum ella verjanum hjá barninum, sbrt. § 8 í løgtingslógini, til, at barnið verður burturættleitt við einari innanlands fremmandaættleiðing, kann latast til, at barnið verður ættleitt av tí, sum Adoptionsnævnet peikar út til at ættleiða barnið.
§ 7. Við eini altjóða fremmandaættleiðing, ið verður miðlað gjøgnum ein miðlandi felagsskap, og har foreldrini hjá barninum hava latið einum útlendskum myndugleika ella stovni samtykki til ættleiðingina, og tá ongin útlendsk ættleiðingaravgerð, ið verður viðurkend í Føroyum sbrt. § 32, stk. 2, er til, avger Familjufyrisitingin, um samtykki kann javnsetast við samtykkið, ið er latið einum føroyskum myndugleika.
Váttan í sambandi við ættleiðing
§ 8. Váttan frá foreldrum sbrt. § 14 í løgtingslógini og váttan frá verjanum hjá barninum sbrt. § 15 í løgtingslógini skal latast Familjufyrisitingini á góðkendum oyðublaði og undirskrivast persónliga.
Stk. 2. Áðrenn foreldrini og verjin hjá barninum lata samtykki, skal Familjufyrisitingin tryggja sær, at foreldrini og verjin hjá barninum hava fingið vegleiðing um rættarvirknaðin av ættleiðingini, íroknað kapittul 2 og 3 í løgtingslógini.
Stk. 3. Um umstøðurnar tala fyri tí, kann Familjufyrisitingin krevja, at váttanin verður latin í sambandi við persónliga uppmøting á Familjufyrisitingini.
Stk. 4. Býr ella uppiheldur eitt foreldur ella ein verji sær í Danmark ella í Grønlandi, kann Familjufyrisitingin heita á Statsforvaltningina í Danmark ella Ríkisumboðið í Grønlandi um at biðja viðkomandi møta persónliga og lata váttanina.
Stk. 5. Býr ella uppiheldur eitt foreldur ella verji sær í longri tíð uttanfyri Føroyar, Danmark ella Grønland, kann Familjufyrisitingin heita á eitt føroyskt ella eitt danskt umboð um at biðja viðkomandi møta persónliga og lata váttanina.
Samtykki frá barninum og upplýsingar um sjónarmiðið hjá barninum í sambandi við ættleiðingina
§ 9. Samtykki frá barninum, sbrt. § 7, stk. 1 í løgtingslógini, skal latast í sambandi við, at møtt verður persónliga á Familjufyrisitingini.
Stk. 2. Býr ella uppiheldur barnið sær í Danmark ella í Grønlandi, kann Familjufyrisitingin heita á Statsforvaltningina í Danmark ella Ríkisumboðið í Grønlandi, um at biðja barnið møta persónliga og lata váttanina.
Stk. 3. Býr ella uppiheldur barnið sær í longri tíð uttanfyri Føroyar, Danmark ella Grønland, kann Familjufyrisitingin heita á eitt føroyskt ella eitt danskt umboð um at biðja barnið møta persónliga og lata váttanina.
Stk. 4. Samtykki skal latast skrivliga ella munnliga. Verður samtykki latið skrivliga, skal eitt góðkent oyðublað nýtast. Verður samtykki latið munnliga, skal ein váttan um, at samtykkið er latið, gerast.
Stk. 5. Áðrenn barnið letur samtykkið, skal Familjufyrisitingin tryggja sær, at barnið hevur fingið vegleiðing um rættarvirknaðin av ættleiðingini, íroknað kapittul 2 og 3 í løgtingslógini.
Stk. 6. § 7 í kunngerðini verður nýtt samsvarandi.
§ 10. Samtykki skal ikki krevjast, um barnið er undir 18 ár og mett verður, at útvegan av samtykki er til skaða fyri barnið.
Kapittul 4
Stjúkbarnaættleiðingar og familjuættleiðingar
Vanligar ásetingar
§ 11. Familjufyrisitingin skal tryggja sær, at tann, ið søkir um stjúkbarnaættleiðing ella familjuættleiðing, fær ella hevur fingið nøktandi vegleiðing.
§ 12. Í niðanfyri nevndu førum skal Familjufyrisitingin leggja eina umsókn um stjúkbarnaættleiðing ella familjuættleiðing fyri landsstýrismannin:
1) Samtykki til ættleiðing er latið einum útlendskum myndugleika ella stovni, og ongin útlendsk ættleiðingaravgerð, ið verður viðurkend í Føroyum sbrt. § 32, stk. 2, er til. Er talan um ættleiðing við hjálp frá einum miðlandi felagsskapi, skal málið tó ikki leggjast fyri.
2) Málið gevur orsøk til illgruna um brot á § 36, stk. 1 í løgtingslógini.
3) Málið annars gevur orsøk til tað.
Serliga um familjuættleiðingar
§ 13. Verður søkt um innanlands ættleiðing av einum barni, ið ikki er fylt 18 ár, skal Familjufyrisitingin innheinta eina váttan frá Fosturforeldraskipanini um, hvørt umsøkjarin lýkur krøvini fyri at hava eitt barn til fosturs sbrt. galdandi ásetingunum um fosturloyvi.
Stk. 2. Fosturforeldraskipanin skal upplýsa, hvørjar kanningar liggja til grund fyri váttanini, og um serligar umstøður hava gjørt seg galdandi, ið hava við sær, at tað er ivasamt, um ættleiðing er tað besta fyri barnið. Um so er, skal tilfarið, ið hevur verið til skjals hjá Fosturforeldraskipanini, sendast saman við váttanini til Familjufyrisitingina.
§ 14. Verður søkt um altjóða ættleiðing, ið er fevnd av Haagersáttmálanum, og metir Familjufyrisitingin, at ættleiðing helst er tað besta fyri barnið, sendir Familjufyrisitingin umsóknina til tann myndugleikan, ið er vorðin tilnevndur høvuðsmyndugleiki í gevaralandinum ella til annan viðkomandi myndugleika. Saman við umsóknini skal leggjast ein frágreiðing um ættleiðingarumsøkjaran og eitt grundgivið tilmæli frá Familjufyrisitingini um, at umsøkjarin út frá upplýsingunum í málinum verður mettur at vera egnaður til at ættleiða barnið.
Stk. 2. Metir Familjufyrisitingin, út frá móttiknu upplýsingunum í málinum frá gevaralandinum um barnið, at ein ættleiðing kann fremjast, letur Familjufyrisitingin eina váttan í samsvari við grein 17 c í Haagersáttmálanum. Grein 17 c váttanin skal latast á góðkendum oyðublaði. Familjufyrisitingin skal senda grein 17 c váttanina til høvuðsmyndugleikan í gevaralandinum ella til tann myndugleikan, ið høvuðsmyndugleikin hevur givið heimild til at móttaka ella lata váttanina. Familjufyrisitingin skal tryggja sær, at gevaralandið somuleiðis sendir eina grein 17 c váttan til Familjufyrisitingina.
Stk. 3. Verður søkt um altjóða familjuættleiðing, ið ikki er fevnd av Haagersáttmálanum, skal Familjufyrisitingin leggja ættleiðingamálið fyri myndugleikunum í gevaralandinum.
Stk. 4. Í teimum førum, ið eru nevnd í stk. 1 og 3, kann Familjufyrisitingin krevja, at umsøkjarin skal melda seg inn í ein miðlandi felagsskap, um lóggávan í gevaralandinum krevur, at umsóknin verður latin av einum slíkum felagsskapi, ella um tað annars verður mett at vera skynsamt.
§ 15. Familjufyrisitingin biður umsøkjaran um at koma til eina samrøðu um ættleiðingina og um týdningin av ættleiðingini, um ikki umsøkjarin longu tá hevur fingið nøktandi vegleiðing frá øðrum myndugleika.
§ 16. Familjufyrisitingin útvegar sær eina fullkomna revsiváttan um umsøkjara, beint áðrenn loyvið til familjuættleiðing verður skrivað, uttan so, at viðkomandi persónur, ið ynskist ættleiddur, er fyltur 18 ár.
Stk. 2. Geva upplýsingarnar, sum Familjufyrisitingin hevur móttikið um kropsligu ella sálarligu heilsustøðuna hjá umsøkjaranum orsøk til at ivast í, hvørt ættleiðingin er tað besta fyri barnið, kann Familjufyrisitingin útvega sær eitt ummæli frá læknanum í Ættleiðingarsamráðnum ella frá landsstýrismanninum um upplýsingarnar hava við sær, at ættleiðingin, ið søkt er um, er ivasom.
Kapittul 5
Góðkenning sum ættleiðari
Góðkenningin
§ 17. Ein avgerð um góðkenning sum ættleiðari sbrt. § 4, stk. 1 í løgtingslógini, verður tikin av Familjufyrisitingini. Ættleiðingarsamráðið letur Familjufyrisitingini tilmæli til brúk fyri teirra avgerð um góðkenning sum ættleiðari.
Stk. 2. Familjufyrisitingin veitir skrivstovuhjálp til Ættleiðingarsamráðið.
§ 18. Góðkenning sum ættleiðari kann latast:
1) til at ættleiða eitt ítøkiligt barn t.e. ítøkilig góðkenning, ella
2) til at ættleiða eitt barn, ið danskur ella útlendskur ættleiðingarmiðlandi myndugleiki ella felagsskapur skjýtur upp, t.e. generel góðkenning.
Stk. 2. Familjufyrisitingin ásetir ítøkiliga innihaldið av einari generellari góðkenning, t.e. góðkenningarkarmurin, eftir at hava fingið tilmæli frá Ættleiðingarsamráðnum.
§ 19. Ein umsøkjari kann góðkennast sum ættleiðari, tá ið umsøkjarin lýkur treytirnar í §§ 20-23, og umsøkjarin annars verður mettur egnaður til at fostra upp eitt ættleitt barn einsamallur ella saman við sínum hjúnafelaga ella samliva, um umsøkjarin er giftur ella samlivandi, sbr. stk. 2.
Stk. 2. Ein umsøkjari, ið er giftur ella samlivandi kann bert góðkennast sum ættleiðari, um hjúnafelagin ella samlivin samstundis verður góðkendur sum ættleiðari, sbr. § 5, stk. 1 í løgtingslógini. Tó er hetta ikki galdandi, um hjúnafelagin ella samlivin eru í einari støðu, ið er nevnd í § 5, stk. 1 í løgtingslógini.
§ 20. Hjún ella samlivandi kunnu bert góðkennast sum ættleiðarar, um tey hava livað saman í minst 2½ ár, tá ið umsókn um ættleiðing verður innlatin, sbr. tó stk. 2 og 3.
Stk. 2. Samlivandi kunnu tó góðkennast sum ættleiðarar, um tey hava livað saman minst í 1½ ár, tá ið umsókn um ættleiðing verður latin inn, og um annar av umsøkjarunum longu er góðkendur sum ættleiðari, sbr. tó stk. 3.
Stk. 3. Um serligar umstøður gera seg galdandi, kann víkjast frá stk. 1 og stk. 2.
§ 21. Tað er ein treyt fyri at verða góðkendur sum ættleiðari, at umsøkjarin ikki er meira enn 42 ár eldri enn barnið, tá ið umsókn um góðkenning sum ættleiðari verður latin inn.
Stk. 2. Tó kann víkjast frá treytini í stk. 1, um:
1) umsøkjarin áðrenn rímiliga tíð eftir at hava móttikið eitt ættleitt barn, søkir um góðkenning til ættleiðing av einum barni afturat, ella
2) um serligar umstøður gera seg galdandi.
§ 22. Harumframt er tað ein treyt fyri at verða góðkendur sum ættleiðari, at:
1) kropsliga og sálarliga heilsustøðan hjá umsøkjaranum ikki minkar um møguleikan fyri, at ættleiðingargongdin verður tað besta fyri barnið,
2) umsøkjarin hevur ein bústað, ið er hóskandi til at fostra barnið upp í,
3) umsøkjarin hevur ráðilig fíggjarlig viðurskifti, og
4) umsøkjarin ikki er revsaður fyri viðurskifti, ið gevur orsøk til grundaðan iva um førleikan hjá umsøkjaranum til at ættleiða.
§ 23. Tað er ein treyt fyri at góðkennast sum ættleiðari, at ein umsøkjari, ið ikki fyrr hevur ættleitt, luttekur á einum ættleiðingarfyrireikandi skeiði.
Stk. 2. Familjufyrisitingin kann, inntil avgerð er tikin sbrt. § 29, gera av, at ein ættleiðari, ið áður hevur ættleitt eitt barn, skal luttaka á einum ættleiðingarfyrireikandi skeiði fyri at verða góðkendur av nýggjum.
§ 24. Góðkenning sum ættleiðari er galdandi í 4 ár frá tí, at avgerð er tikin um, at umsøkjarin er góðkendur, sbr. tó stk. 3.
Stk. 2. Familjufyrisitingin kann taka avgerð um at leingja eina góðkenning við 2 árum, um umsøkjarin lýkur krøvini í §§ 20-22, og umsøkjarin annars verður mettur skikkaður at fostra upp eitt ættleitt barn, sbr. tó stk. 3.
Stk. 3. Ein góðkenning kann bert verða galdandi og leingjast fram til, at umsøkjarin í mesta lagi verður 47 ár eldri enn barnið, sbr. tó stk. 4.
Stk. 4. Um umsøkjarin hevur fingið undantaksloyvi, orsakað av aldri sbrt. § 21, stk. 2, er góðkenningin galdandi í 4 ár. Góðkenningin kann leingjast fram til, at umsøkjarin verður í mesta lagi 47 ár eldri enn barnið.
§ 25. Í §§ 21 og 24 skal aldurin hjá barninum skiljast sum lægst møguligi aldurin innan góðkenningarkarmin, um søkt verður um eina generella góðkenning sum ættleiðari, sbr. § 18, stk. 1, nr. 2.
Kanningartilgongdin og góðkenningartilgongdin í Familjufyrisitingini
§ 26. Ættleiðingarsamráðið ger eitt tilmæli til Familjufyrisitingina um, hvørt umsøkjarin kann góðkennast sum ættleiðari. Síðani tekur Familjufyrisitingin avgerð í málinum. Tilmælið verður gjørt út frá kanningum, ið Familjufyrisitingin hevur fingið til vega.
Stk. 2. Í kanningartilgongdini og góðkenningartilgongdini verður fyrst kannað, um umsøkjarin lýkur tær yvirskipaðu og objektivu góðkenningartreytirnar í §§ 20-22, sbrt. § 19, stk. 2. Harnæst verður kannað, um umsøkjarin annars kann metast at vera skikkaður at fostra upp eitt ættleitt barn, sbr. § 19, stk. 1.
Stk. 3. Tað er Familjufyrisitingin, ið fær upplýsingarnar til vega, ið eru neyðugar fyri at støða kann takast til, hvørt umsøkjarin lýkur tær yvirskipaðu og objektivu treytirnar í §§ 20-22, sbr. § 19, stk. 1, harumframt hvørt umsøkjarin annars kann metast at vera skikkaður til at fostra upp eitt ættleitt barn, sbr. § 19, stk. 1.
Stk. 4. Læknaligi, sálarligi, sosiali og løgfrøðiligi serkunnleikin hjá Familjufyrisitingini verður tikin upp í málið alt eftir ítøkiligu viðurskiftini í málinum.
Stk. 5. Familjufyrisitingin tekur avgerð um at seta í verk medisinska, sálarlæknaliga, sálarliga ella aðra serkanning. Ættleiðingarsamráðið letur Familjufyrisitingini eitt tilmæli til brúk fyri teirra avgerð um, hvørt ein kanning, nevnd í 1. pkt., skal gerast. Hetta ger seg galdandi, hóast umsøkjarin játtar, at kanningin verður gjørd.
§ 27. Metir Familjufyrisitingin, at umsøkjarin ikki lýkur treytirnar í §§ 20-22, kann Familjufyrisitingin taka avgerð um at sýta eina umsókn um góðkenning sum ættleiðari, uttan at kanna málið nærri. Ættleiðingarsamráðið letur Familjufyrisitingini tilmæli til brúk fyri avgerð, nevnd í pkt. 1.
Stk. 2. Metir Familjufyrisitingin, at umsøkjarin uttan iva lýkur tær yvirskipaðu og objektivu treytirnar í §§ 20-22, verður hildið fram við kanningartilgongdini og góðkenningartilgongdini, uttan at málið verður lagt fyri Ættleiðingarsamráðið. Umsøkjarin skal luttaka á einum ættleiðingarfyrireikandi skeiði, um tað er kravt sbrt. § 23, til tess at kanningartilgongdin og góðkenningartilgongdin kann halda fram við atliti til, at ein meting verður gjørd, hvørt umsøkjarin annars kann metast skikkaður at fostra upp eitt ættleitt barn, sbrt. § 26, stk. 2.
Stk. 3. Til brúk fyri avgerðini hjá Familjufyrisitingini og tilmælið hjá Ættleiðingarsamráðnum, ger Familjufyrisitingin eina einstaklinga lýsing av umsøkjaranum, har førleikin at ættleiða verður lýstur.
§ 28. Áðrenn farast kann undir at kanna førleikan hjá umsøkjaranum sum ættleiðari, skal umsøkjarin fáa váttan til vega um, at:
1) umsøkjarin hevur luttikið á einum ættleiðingarfyrireikandi skeiði, um krav er um hetta, og
2) umsøkjarin er limur í einum ættleiðingarmiðlandi felagsskapi, sbr. § 44 ella at umsøkjarin hevur givið til kennar yvirfyri Adoptionsnævnet, at umsøkjarin ynskir at gjøgnumføra eina innanlands ættleiðing. Hetta er tó ikki galdandi, um søkt verður um at ættleiða eitt ítøkiligt barn innanlands.
Stk. 2. Skal umsøkjarin luttaka á einum ættleiðingarfyrireikandi skeiði, skal umsøkjarin fáa váttan til vega um, at viðkomandi hevur luttikið á einum ættleiðingarfyrireikandi skeiði. Váttanin skal latast Familjufyrisitingini innan eitt ár aftan á, at Familjufyrisitingin hevur givið til kennar, at ættleiðingartilgongdin kann halda fram, sbr. § 27, stk. 2. Familjufyrisitingin kann í serligum førum víkja frá freistunum.
Stk. 3. Familjufyrisitingin skal tryggja sær, at ein umsøkjari, ið kann góðkennast, uttan at skula luttaka í einum ættleiðingarfyrireikandi skeiði, fær nøktandi ráðgeving.
Stk. 4. Um umsøkjarin ynskir at gjøgnumføra eina altjóða ættleiðing, uttan at vera limur í einum miðlandi felagsskapi, skal umsøkjarin fáa til vega váttan um, at umsøkjarin hevur fingið loyvi frá landsstýrismanninum sbrt. § 44. Váttanin skal fyriliggja, áðrenn farið verður undir at kanna, um umsøkjarin er skikkaður at ættleiða.
§ 29. Kanningartilgongdin og góðkenningartilgongdin endar við, at Familjufyrisitingin út frá upplýsingunum í málinum, umframt einstaklinga lýsingina, tekur støðu til, hvørt umsøkjarin kann metast at lúka yvirskipaðu og objektivu treytirnar í §§ 20-22 harumframt, hvørt umsøkjarin verður mettur skikkaður at fostra upp eitt ættleitt barn einsamallur, ella um umsøkjarin er giftur ella samlivandi saman við sínum hjúnafelaga ella samliva. Ættleiðingarsamráðið letur Familjufyrisitingini tilmælið til brúk fyri støðutakanina sbrt. 1. pkt.
Stk. 2. Um umsøkjarin verður mettur at lúka treytirnar í §§ 20-22 og harumframt mettur at vera skikkaður at fostra upp eitt ættleitt barn, verður avgerð tikin um at góðkenna umsøkjara sum ættleiðara.
Ættleiðingarfyrireikandi skeiðið
§ 30. Gigni, skipar og bjóðar nevnda ættleiðingarfyrireikandi skeiðið sbrt. § 23. Skeiðið er ein sjálvstøðugur partur av kanningartilgongdini og góðkenningartilgongdini. Skeiðið verður áðrenn kanningina, hvørt umsøkjarin er skikkaður sum ættleiðari.
Stk. 2. Undirvísararnir skulu í minsta lagi hava eina miðallanga útbúgving innan heilsu ella sálarfrøði.
Stk. 3. Undirvísararnir skulu luttaka á fakligum skeiðum, ið eru viðkomandi fyri fremmandaættleiðing.
§ 31. Til ber ikki at luttaka á ættleiðingarfyrireikandi skeiðinum, fyrr enn Familjufyrisitingin hevur mett, at kanningartilgongdin og góðkenningartilgongdin kann halda fram, sbrt. § 27, stk. 2.
Stk. 2. Umsøkjarin skal melda seg til skeiðið hjá Gigni, tá ið treytin í stk. 1 er lokin.
§ 32. Umsøkjarin verður mettur at hava luttikið á einum ættleiðingarfyrireikandi skeiði, tá ið umsøkjarin hevur gjøgnumført alt skeiðið.
Stk. 2. Hjún og samlivandi skulu hava luttikið á skeiðinum samstundis.
§ 33. Familjufyrisitingin kann ikki, til brúk fyri avgerð um góðkenning sum ættleiðari, innheinta upplýsingar um umsøkjara, ið eru komnar fram í sambandi við luttøku á einum ættleiðingarfyrireikandi skeiði. Skeiðsundirvísararnir ella onnur mugu heldur ikki geva slíkar upplýsingar víðari til Familjufyrisitingina ella Ættleiðingarsamráðið.
Góðkenningin
§ 34. Tað skal ganga fram av góðkenningini, hvørt hon fevnir um:
1) eina ættleiðing, ið verður miðlað antin av einum góðkendum felagsskapi ella av Adoptionsnævnet,
2) eina innanlands ættleiðing av einum ítøkiligum barni, ella
3) eina ættleiðing, ið umsøkjarin hevur loyvi at gjøgnumføra uttan at vera limur í einum miðlandi felagsskapi, sbr. § 44.
§ 35. Søkir ein umsøkjari við einari generellari góðkenning sum ættleiðari, sbrt. § 18, stk. 1, nr. 2, um innanlands ættleiðing, sendir Familjufyrisitingin málið til Adoptionsnævnet, sbr. § 64.
Frágreiðing til gevaraland
§ 36. Í sambandi við umsøkjara við einari ítøkiligari ella generellari góðkenning, sbrt. § 18, stk. 1, ið ynskir at ættleiða eitt útlendskt barn, ger Familjufyrisitingin, út frá einstaklinga lýsingini av umsøkjaranum, eina frágreiðing um viðurskiftini hjá umsøkjaranum til brúk hjá útlendsku ættleiðingarmyndugleikunum. Familjufyrisitingin sendir frágreiðingina til tann miðlandi felagsskapin, ið umsøkjarin er limur í sbrt. § 43, ella til útlendska ættleiðingarmiðlandi myndugleikan ella felagsskapin, sbrt. § 44.
Góðkenning sum ættleiðari fellur burtur
§ 37. Familjufyrisitingin kann, eftir at Ættleiðingarsamráðið hevur latið tilmælið til Familjufyrisitingina, taka avgerð um, at ein góðkenning sum ættleiðari fellur burtur, um:
1) treytirnar fyri at verða góðkendur sum ættleiðari ikki longur eru til staðar, og
2) umsøkjarin annars ikki verður mettur at vera skikkaður sum ættleiðari, sbr. § 26, stk. 2 í løgtingslógini.
Stk. 2. Umsøkjarin hevur skyldu at boða Familjufyrisitingini frá, um tað eru viðkomandi broytingar í viðurskiftinum hjá umsøkjaranum.
Uppfylgjan av ættleiðingini og ættleiðingarráðgevingini
§ 38. Komandi ættleiðarar skulu hava ættleiðingarráðgeving sbrt. § 28 í løgtingslógini, beint áðrenn barnið kemur til nýggju familjuna og stutt eftir, at barnið er komið til familjuna.
Stk. 2. Um tað, orsakað av at eitt mál hevur skund og tað við atliti til barnið, ikki er møguligt at veita ráðgeving, áðrenn barnið kemur til sína nýggju familju, kann Heilsutrygd, Gigni, taka avgerð um, at víkjast kann frá kravinum í stk. 1, um ættleiðingarráðgeving beint áðrenn ættleiðingina.
§ 39. Ættleiðingarráðgeving sbrt. § 28, stk. 2 verður í útgangsstøðinum avmarkað til tvær ráðgevingargongdir. Onnur av hesum ráðgevingargongdum skal í útgangsstøðinum veitast, áðrenn barnið hevur verið heimtikið í 5 ár. Hin ráðgevingargongdin kann veitast inntil barnið er fylt 18 ár.
§ 40. Ættleiðingarráðgeving sbrt. §§ 38 og 39 fevnir um innanlands og altjóða fremmandaættleiðing.
Stk. 2. Heilsutrygd, Gigni, skipar og veitir ráðgevingina gjøgnum ráðgevarar, ið eru knýttir at Heilsutrygd, Gigni.
Stk. 3. Ráðgevararnir skulu í minsta lagi hava eina miðallanga útbúgving innan heilsu ella sálarfrøði.
Stk. 4. Ráðgevarar skulu luttaka á viðkomandi fakligum skeiðum innan fremmandaættleiðing.
§ 41. Familjufyrisitingin skal bjóða ættleiðarunum vegleiðing og heimavitjan aftan á, at barnið er heimtikið.
§ 42. Familjufyrisitingin skal viðvirka til at gera váttanir og uppfylgjandi frágreiðingar, tá ið myndugleikarnir í Føroyum ella í Danmark ella í útlandinum seta fram krav um hetta.
Kapittul 6
Altjóða fremmandaættleiðing
Miðlan av børnum gjøgnum altjóða ættleiðing
§ 43. Ein umsøkjari, ið er góðkendur sum ættleiðari, og sum ynskir at ættleiða barn gjøgnum altjóða ættleiðing, skal vera limur í einum miðlandi felagsskapi, ið hevur fingið fulltrú frá tí danska barna- og sosialráðharranum, sbr. § 29 í løgtingslógini, sbr. tó § 44.
Stk. 2. Umsøkjarin skal hava meldað seg til lim í einum miðlandi felagsskap, áðrenn Familjufyrisitingin fer undir at kanna, um umsøkjarin er skikkaður at ættleiða, sbr. § 28.
§ 44. Landsstýrismaðurin kann loyva, at ein umsøkjari ikki er limur í einum miðlandi felagsskapi, um umsøkjarin hevur serligan forkunnleika til barnið ella avvarðandi hjá barninum, ella um talan er um serligar umstøður.
Stk. 2. Ein umsøkjari, ið er fevndur av stk. 1, skal sanna:
1) at sambandið við barnið ella við tey avvarðandi er íkomið á lógligan hátt, bæði sbrt. galdandi lóggávu í Føroyum og í heimlandinum hjá barninum,
2) at sambandið ikki er íkomið við atliti til ættleiðing,
3) at ættleiðingin má metast at kunna gjøgnumførast á lógligan og etiskan fullgóðan hátt, og
4) at ongin miðlandi felagsskapur samstarvar ella er í samráðingum um samstarv við tann útlendska ættleiðingarmiðlandi myndugleikan.
Stk. 3. Ein váttan frá tí útlendska ættleiðingarmiðlandi felagsskapinum ella myndugleikanum skal vera til skjals í málinum um, at hesin miðlarin sendir tær upplýsingar, sum føroysku ættleiðingarmyndugleikarnir biðja um, beinleiðis til teirra.
Stk. 4. Umsøkjarin skal eftir áheitan bera møguligan kostnað fyri umseting og legalisering av skjølum, lóggávu o.a. Umsetingin skal váttast av einum almennum myndugleika ella einum útbúnum týðara ella líknandi.
Uppskot um útlendskt barn greipingaruppskot
§ 45. Tá uppskot kemur um eitt ítøkiligt barn gjøgnum tann miðlandi felagsskapin, har umsøkjarin er limur í, er tað tann miðlandi felagsskapurin, sum metir um barnið við atliti til góðkenningina hjá umsøkjaranum, greipingaruppskot.
§ 46. Metir tann miðlandi felagsskapurin, at barnið, sum er í uppskoti, eyðsæð er fevnt av góðkenningini hjá umsøkjaranum, sendir felagsskapurin greipingaruppskotið til Høvuðsmyndugleikan.
Stk. 2. Metir Høvuðsmyndugleikin, at ættleiðingartilgongdin kann halda fram, gevur Høvuðsmyndugleikin felagsskapinum boð um tað. Eftir hetta biðir felagsskapurin umsøkjaran um at boða frá, um hann ynskir at ættleiða barnið, sum er í uppskoti.
§ 47. Metir tann miðlandi felagskapurin, at barnið, ið er í uppskoti, ikki er fevnt av góðkenningini hjá umsøkjaranum, sendir felagsskapurin greipingaruppskotið til Familjufyrisitingina.
Stk. 2. Tann miðlandi felagsskapurin sendir Familjufyrisitingini upplýsingarnar um barnið, ið eru móttiknar frá upprunalandinum hjá barninum, umframt ta barnasjúkulæknaligu metingina, sum felagsskapurin hevur gjørt.
Stk. 3. Familjufyrisitingin tekur støðu til barnið við atliti til góðkenningina hjá umsøkjaranum, og tekur støðu til, um ættleiðingartilgongdin kann halda fram. Ættleiðingarsamráðið ger eitt tilmæli til Familjufyrisitingina, um barnið kann metast at vera fevnt av góðkenningini hjá umsøkjara.
Stk. 4. Um barnið er fevnt av góðkenningini hjá umsøkjaranum, og ættleiðingartilgongdin kann halda fram, boðar Familjufyrisitingin tí miðlandi felagsskapinum frá hesum. Hereftir biðir felagsskapurin umsøkjaran um at boða frá, um umsøkjarin ynskir at ættleiða barnið, ið er í uppskoti.
Stk. 5. Um barnið ikki er fevnt av góðkenningini hjá umsøkjaranum, men onki annars er í vegin fyri, at ættleiðingartilgongdin kann halda fram, kunnar Familjufyrisitingin umsøkjaran um tað, og um møguleikan fyri at søkja um at víðka góðkenningina til at fevna um ítøkiliga barnið. Um umsøkjarin ynskir at søkja um, at góðkenningin verður víðkað til at fevna um ítøkiliga barnið, skal Familjufyrisitingin taka støðu til hesa umsókn. Ættleiðingarsamráðið ger eitt tilmæli til Familjufyrisitingina, um góðkenningin skal víðkast til at fevna um ítøkiliga barnið ella ikki.
Stk. 6. Um upplýsingarnar í málinum, í sambandi við viðgerðina av ættleiðingarmálinum í upprunalandinum hjá barninum, geva orsøk til iva, verður málið lagt fyri Høvuðsmyndugleikan.
§ 48. Metir Høvuðsmyndugleikin, at barnið, sum er í uppskoti, ikki eyðsæð er fevnt av góðkenningini hjá umsøkjaranum, sendir Høvuðsmyndugleikin málið til Familjufyrisitingina og kunnar felagsskapin um tað. § 47 verður nýtt samsvarandi í hesari støðu.
§ 49. Víkjast kann frá freistini fyri, nær umsøkjarin skal kunnast, sbr. § 47, stk. 5, í teimum førum, har tað er neyðugt, orsakað av einari freist, ið er ásett av upprunalandinum hjá barninum ella orsakað av serligum umstøðum.
§ 50. Tá ið myndugleikarnir í gevaralandinum ikki hava eitt barn upp í uppskoti til ein ítøkiligan umsøkjara, skjýtur tann miðlandi felagsskapurin barnið upp í uppskot til ein ítøkiligan umsøkjara. Eftir hetta tekur Familjufyrisitingin støðu til, um barnið er fevnt av góðkenningini hjá umsøkjara ella ikki, sbr. tó stk. 2. Ættleiðingarsamráðið ger eitt tilmæli til Familjufyrisitingina, um, hvørt tað metir, at barnið er fevnt av góðkenningini ella ikki.
Stk. 2. Um tann miðlandi felagsskapurin hevur bjóðað barnið, ið er skotið upp í uppskoti til tann umsøkjaran við aldursviðkomandi góðkenning, ið stendur ovast á bíðilistanum, viðger Høvuðsmyndugleikin greipingaruppskotið, um so er, at barnið annars verður mett at verða fevnt av góðkenningini hjá umsøkjaranum.
Stk. 3. §§ 46, 47 og 49 verða samsvarandi nýttar í sambandi við viðger av málum sbrt. stk. 1 og stk. 2.
§ 51. Tá ið tað mótvegis Familjufyrisitingini verður skotið eitt barn upp í uppskot frá einum øðrum landi til umsøkjaran, sbr. § 44, metir Familjufyrisitingin um barnið, ið er í uppskoti, er fevnt av góðkenningini hjá umsøkjaranum, og um ættleiðingartilgongdin kann halda fram. Ættleiðingarsamráðið ger eitt tilmæli til Familjufyrisitingina, um barnið verður mett at vera fevnt av góðkenningini. Familjufyrisitingin kunnar umsøkjaran um metingina og sendir samstundis upplýsingarnar um barnið til umsøkjaran. § 47 verður nýtt samsvarandi.
§ 52. Familjufyrisitingin kann áseta eina rímiliga freist fyri, nær umsøkjarin skal boða frá sbrt. §§ 47, 50 ella 51.
Stk. 2. Sýtir ein umsøkjari at ættleiða eitt barn, ið er fevnt av góðkenningini hjá umsøkjaranum, ger Familjufyrisitingin av, eftir at hava fingið tilmælið frá Ættleiðingarsamráðnum, um góðkenningin hjá umsøkjaranum skal fella burtur ella ikki.
Stk. 3. Sýtir ein umsøkjari at ættleiða eitt barn, ið er fevnt av góðkenningini hjá umsøkjaranum, skal umsøkjarin skrivliga grundgeva fyri, hví umsøkjarin sýtir fyri at ættleiða barnið, sum er í uppskoti.
§ 53. Tá eitt barn verður skotið upp til ættleiðing, har ættleiðingin er fevnd av Haagersáttmálanum, og barnið er fevnt av góðkenningini hjá umsøkjaranum, sbrt. § 46 og § 50, stk. 2, og umsøkjarin ynskir at ættleiða barnið, ið er í uppskoti, er tað Høvuðsmyndugleikin, ið letur eina váttan samsvarandi grein 17 c í sáttmálanum til útlendska myndugleikan, um at ættleiðingartilgongdin kann halda fram.
Stk. 2. Í teimum førum, har greipingaruppskotið skal leggjast fyri Familjufyrisitingina, sbr. §§ 47, 50 og 51, er tað Familjufyrisitingin, ið letur grein 17 c váttanina sbrt. Haagersáttmálanum.
Stk. 3. Váttanin sbrt. stk. 2 verður latin á einum oyðublaði, ið Høvuðsmyndugleikin hevur góðkent.
§ 54. Familjufyrisitingin útvegar sær eina fullkomna revsiváttan um umsøkjaran, beint áðrenn barnið verður latið honum. Um barnið longu uppiheldur sær hjá umsøkjaranum, útvegar Familjufyrisitingin sær eina fullkomna revsiváttan, beint áðrenn ættleiðingarloyvið verður skrivað.
§ 55. Um málið gevur orsøk til iva um brot á § 36, stk. 1 í løgtingslógini, t.e. ólóglig ættleiðingarhjálp, skal málið leggjast fyri Høvuðsmyndugleikan.
Kapittul 7
Innanlands ættleiðing
Umbøn um leysgeving av barni til ættleiðing
§ 56. Familjufyrisitingin viðger mál í sambandi við leysgeving av einum barni, ið býr í Føroyum, til innanlands ættleiðing.
Stk. 2. Um upplýsingar eru, ið geva orsøk til iva um brot á § 36, stk. 1 í løgtingslógini, t.e. ólóglig ættleiðingarhjálp, leggur Familjufyrisitingin málið fyri landsstýrismannin.
§ 57. Fær ein barnaverndartænasta eina áheitan um sjálvbodna leysgeving av einum barni til innanlands ættleiðing, verða foreldrini vegleidd um møguleikan fyri at fáa stuðul sbrt. almennu lóggávuni, um tey lata vera við at burturættleiða barnið. Um ynski um burturættleiðing stendur við, verður málið sent Familjufyrisitingini skjótast gjørligt og í seinasta lagi, tá ið barnið verður føtt.
Stk. 2. Familjufyrisitingin vegleiðir foreldrini á sama hátt, ið nevnd eru í stk. 1, um barnaverndartænastan ikki longu hevur veitt vegleiðing.
Stk. 3. Standa foreldrini við ynski um burturættleiðing, syrgir Familjufyrisitingin fyri, at neyðugu kanningarnar av viðurskiftunum hjá barninum og foreldrunum verða framdar.
§ 58. Ein umsøkjari, ið býr uttan fyri danska ríkið í einum landi, sum hevur tikið undir við Haagersáttmálanum, kann venda sær til Familjufyrisitingina viðvíkjandi ættleiðing av einum barni, ið býr í Føroyum.
Stk. 2. Familjufyrisitingin leggur málið fyri landsstýrismannin.
Innanlands fremmandaættleiðing
§ 59. Tá ið eitt barn verður leysgivið til innanlands ættleiðing við ella uttan samtykki frá foreldrunum, sendir Familjufyrisitingin málið til Adoptionsnævnet. Um samtykki til burturættleiðing er latið við atliti til, at barnið skal ættleiðast av einum ávísum umsøkjara, viðger Familjufyrisitingin tó málið.
§ 60. Verður eitt barn skotið upp í uppskot av Adoptionsnævnet, sbrt. § 59, 1. pkt., velur Adoptionsnævnet millum teir umsøkjarar, hvørs mál eru send til Adoptionsnævnet, tann umsøkjaran, ið verður mettur at vera best skikkaður til at ættleiða tað ítøkiliga barnið.
Stk. 2. Um barnið, ið Adoptionsnævnet hevur skotið upp, ikki er fevnt av góðkenningarkarminum hjá umsøkjaranum og umsøkjarin hevur bústað í Føroyum, tekur Familjufyrisitingin støðu til, um ein umsókn um víðkan av góðkenningarkarminum til at fevna um barnið, ið er skotið upp, kann gangast á møti ella ikki.
§ 61. Familjufyrisitingin útvegar sær eina fullkomna revsiváttan um umsøkjarar, ið hava eina generella góðkenning, sbrt. § 18, stk. 1, nr. 2, beint áðrenn loyvið til ættleiðing verður skrivað. Somuleiðis útvegar Familjufyrisitingin sær eina fullkomna revsiváttan um umsøkjarar við einari ítøkiligari góðkenning, sbrt. § 18, stk. 1, nr. 1, beint áðrenn ættleiðingarloyvið verður skrivað.
§ 62. Tá ið Familjufyrisitingin, eftir tilmæli frá Ættleiðingarsamráðnum, góðkennir ein umsøkjara til innanlands ættleiðing av einum ítøkiligum barni, sbrt. § 18, stk. 1, nr. 1, skal málið fráboðast landsstýrismanninum.
Fráboðan av málum um ættleiðing uttan samtykki
§ 63. Familjufyrisitingin kunnar avvarðandi barnaverndartænastu, Høvuðsbarnaverndarnevndina og landsstýrismannin um avgerðir í málum, ið eru tikin upp sbrt. § 10, stk. 2 og § 11 í løgtingslógini.
Kapittul 8
Uppihaldsloyvi til útlendsk børn við atliti at ættleiðing
§ 64. Eitt barn, ið ikki er ríkisborgari í Danmark, Finnlandi, Íslandi, Norra ella Svøríki kann ikki førast til Føroyar við atliti til ættleiðing, fyrr enn barnið hevur fingið uppihaldsloyvi.
Stk. 2. Er barnið føtt í Føroyum og var mamman, tá ið barnið varð føtt, ikki búsett í Føroyum, kann barnið ikki uppihalda sær í Føroyum uttan uppihaldsloyvi við atliti til ættleiðing, uttan so, at barnið er ríkisborgari í Danmark, Finnlandi, Íslandi, Norra ella í Svøríki.
Kapittul 9
Ættleiðingarloyvi
§ 65. Familjufyrisitingin skrivar ættleiðingarloyvi á eitt góðkent oyðiblað. Familjufyrisitingin varðveitir eitt avrit av loyvinum.
Stk. 2. Tá ið Familjufyrisitingin skrivar eitt ættleiðingarloyvi, ið er fevnt av Haagersáttmálanum, skal Familjufyrisitingin vátta, at ættleiðingin er í samsvar við sáttmálan, sbr. § 23 í sáttmálanum. Váttanin skal skrivast á eitt oyðublað, ið Høvuðsmyndugleikin hevur góðkent og skal útflýggjast til ættleiðaran. Avrit av váttanini skal sendast til gevaralandið.
§ 66. Um ættleiðingin er framd við einari útlendskari ættleiðingaravgerð, ið verður viðurkend í Føroyum, sbr. § 32, stk. 1 í løgtingslógini, verður onki ættleiðingarloyvi útskrivað, men Familjufyrisitingin skal vátta skrivliga, at tann útlendska ættleiðingaravgerðin verður viðurkend í Føroyum.
§ 67. Familjufyrisitingin kunnar landsstýrismannin um ættleiðingarloyvini, sum eru skrivað út og um tær útlendsku ættleiðingaravgerðirnar, ið verða viðurkendar sbrt. § 32, stk. 2 í løgtingslógini.
§ 68. Um barnið fær danskan ríkisborgararætt við ættleiðingini, skal hetta viðmerkjast í loyvinum ella í váttanini sbrt. § 66.
§ 69. Familjufyrisitingin skal boða niðanfyri standandi frá um ættleiðingina:
1) sóknarprestinum, ið førir kirkjubókina í tí sóknini, har barnið býr, og
2) Landsfólkayvirlitinum.
Stk. 2. Um umstøðurnar tala fyri tí, skal fráboðan harumframt latast niðanfyri standandi:
1) Teimum persónum, sum samtykki ella váttan er innheintað frá sbrt. §§ 7-8 og 14-15 í løgtingslógini, uttan so, at viðkomandi er samlivandi við umsøkjara, livir í hjúnabandi við umsøkjara, talan er um eina fremmandaættleiðing, ella at samtykki er latið til, at barnið verður ættleitt av tí, sum Adoptionævnet hevur tilnevnt.
2) Tí felagsskapi, ið hevur miðlað ættleiðingina.
3) Tí myndugleika, ið hevur givið barninum uppihaldsloyvi.
4) Økisbarnaverndartænastuni í tí kommunu, sum barnið býr.
5) Adoptionsnævnet, um so er, at Adoptionsnævnet hevur greipað barnið við umsøkjaran.
Stk. 3. Avrit av navnabrævi og føðibrævi hjá ættleiðarum og vígslubrævi, um ættleiðararnir eru giftir, skal leggjast við fráboðanini til sóknarprestin, ið førir kirkjubókina, sbr. stk. 1, nr. 1.
§ 70. Um barnagjald til at uppihalda barninum varð ásett, áðrenn ættleiðingin varð framd, skal Familjufyrisitingin syrgja fyri, at tað verður áteknað barnagjaldsskjalið, at ættleiðingin er framd, og at uppihaldsskyldan er fallin burtur.
Kapittul 10
Broyting av rættarvirknaðinum í sambandi við eldri ættleiðingar
§ 71. Umsókn, sbrt. § 45, stk. 2 í løgtingslógini, verður latin landstýrismanninum.
§ 72. Umsóknin skal undirskrivast persónliga av umsøkjara og skal innihalda upplýsingar, um sambandið millum barnið og upprunaforeldrini er varðveitt aftan á ættleiðingina.
Stk. 2. Niðanfyri nevnda skal sendast inn saman við umsóknini:
1) Frumættleiðingarloyvið ella, um tað er vorðið burtur og ikki er skrivað av tí danska Løgmálaráðnum, eitt váttað avrit av loyvinum.
2) Eina váttan frá foreldrunum um, at sambandið millum barnið og upprunaforeldrini er varðveitt aftan á ættleiðingina.
3) Samtykkið frá barninum til umsóknina.
4) Skjalprógv fyri andláti, um ein av ættleiðarunum er deyður.
5) Skalprógv fyri andláti, um annað av upprunaforeldrunum hjá barninum er deytt, og sambandið millum barnið og upprunaforeldrini varð varðveitt aftan á ættleiðingina.
Kapittul 11
Eftirlit og kæra
§ 73. Kærunevndin í almanna-, familju- og heilsumálum viðger kærur um avgerðir hjá Familjufyrisitingini, ið eru fevndar av § 41, stk. 1 og 2 í løgtingslógini. Kæra verður latin Familjufyrisitingini, ið sendir kæruna og skjølini í málinum til Kærunevndina í almanna-, familju- og heilsumálum.
Stk. 2. Kæra um avgerðir hjá Familjufyrisitingini um ættleiðing uttan samtykki sbrt. §§ 10 og 11 í løgtingslógini, kann leggjast fyri Føroya Rætt sbr. § 12 í løgtingslógini.
§ 74. Avgerð, ið er kærd sbrt. § 73, stk. 1, kann Familjufyrisitingin taka uppaftur til viðgerðar, um:
1) kæran inniheldur eina umsókn, ið Familjufyrisitingin ikki hevur tikið støðu til,
2) kæran inniheldur munandi nýggjar upplýsingar,
3) munandi upplýsingar fyriliggja, ið Familjufyrisitingin ikki hevur tikið støðu til, ella
4) málsviðgerðarmistøk eru framd, ið hava týdning fyri avgerðina.
Stk. 2. Kærarin kann kæra til Kærunevndina í almanna-, familju- og heilsumálum um avgerðina hjá Familjufyrisitingini um at taka málið uppaftur.
§ 75. Familjufyrisitingin og Kærunevndin í almanna-, familju- og heilsumálum, boða Høvuðsmyndugleikanum frá, um Familjufyrisitingin ella Kærunevndin í almanna-, familju- og heilsumálum gerast varug við viðurskifti í virkseminum hjá einum felagsskapi ið veitir ættleiðingarhjálp, ið kann geva orsøk til at umhugsa, at tiltøk eiga verða sett í verk mótvegis felagsskapinum.
Kapittul 12
Altjóða samstarv
§ 76. Ein og hvør myndugleiki ella felagsskapur, ið tekur lut í fremjan av ættleiðingarmálum, og sum kunnu staðfesta, at ein áseting í Haagersáttmálanum ikki er hildin, ella at stórur vandi er fyri, at hon ikki verður hildin, skal beinanvegin boða Høvuðsmyndugleikanum frá hesum.
Kapittul 13
Gildiskoma, skiftisreglur o.a.
§ 77. Henda kunngerð kemur í gildi 29. juli 2018.
Stk. 2. Bekendtgørelse nr. 1607 af 12. december 2016 om godkendelse for Færøerne som adoptant og bekendtgørelse nr. 287 af 26. marts 2007 om adoption fara úr gildi 29. juli 2018.
Stk. 3. Mál, ið eru fevnd av anordning nr. 1169 af 25. november 2006 om ikrafttræden for Færøerne om lov om adoption, og sum eru undir viðgerð hjá einum donskum myndugleika í Føroyum ella í Danmark tann 29. juli 2018, verða liðugt viðgjørd av føroyskum myndugleikum. Tó kann ein danskur myndugleiki í Føroyum ella í Danmark gera av at viðgera eitt mál liðugt, um tað ítøkiliga verður mett at verða óskynsamt fyri umsøkjaran, at málið verður liðugt viðgjørt av teimum føroysku myndugleikunum, um málið hevur serliga nógvan skund, ella um málið er nærum við at verða liðugt viðgjørt, at avhending av málinum til føroyskar myndugleikar hevur við sær eina óneyðuga seinkan av málinum.
Stk. 4. Umsókn um góðkenning sum ættleiðari, ið er latin inn áðrenn tann 29. juli 2018, og sum verður liðugt viðgjørd av føroyskum myndugleikum, sbr. stk. 3, verður viðgjørd sbrt. ásetingunum í bekendtgørelse nr. 1607 af 12. december 2016 om godkendelse som adoptant og bekendtgørelse nr. 287 af 26. marts 2007 om adoption. Ásetingarnar í hesari kunngerð verða tó nýttar, um umsøkjarin harvið fær eina betri rættarstøðu.
Stk. 5. Umsókn um ættleiðing, ið er latin inn áðrenn tann 29. juli 2018 av einum umsøkjara, ið hevur ein samliva, og sum verður liðugt viðgjørd av føroyskum myndugleikum, sbr. stk. 3, verður viðgjørd sbrt. ásetingunum í bekendtgørelse nr. 1607 af 12. december 2016 om godkendelse som adoptant og bekendtgørelse nr. 287 af 26. marts 2007 om adoption.
Heilsu- og innlendismálaráðið, 25. juli 2018
Sirið Stenberg (sign.)
landsstýrismaður
/ Turid Arge (sign.)


text:
Evnisdagur um nýskapan, íverksetan og vitan
Vinnumálaráðið skipar, saman við Mentamálaráðnum og Fróðskaparsetri Føroya, fyri evnisdegi um nýskapan, íverksetan og vitan, hósdagin 28. oktober í Norðurlandahúsinum.
Íslendsku Hjálmar Árnason, Sigriður Ingvarsdóttir, Berglind Hallgrímsdóttir og Perla Björk Egilsdóttir siga frá íslendsku royndunum at skapa samanhangandi innovatións- og íverksetaraskipanir.
Aftaná fyrilestrarnar verður pallborð um føroysku avbjóðingarnar at vaksa um vitanarvinnur, innovatión og íverksetan.
Evnisdagurin verður hósdagin 28. oktober frá kl. 9 – 12 í Norðurlandahúsinum. Tiltakið er ókeypis og øll eru vælkomin.
Skrá
09.00: Johan Dahl, landsstýrismaður í vinnumálum og Helena Dam á Neystabø, landsstýriskvinna í mentamálum, seta dagin.
09.10: Hjálmar Árnason “Úr herstöð í kunnleikabygd“, fyrilestur um útbúgvingar- og nýskapanarsetrið Keilir, á fyrrverandi herstøðini í Keflavík.
09.50: Perla Björk Egilsdóttir, sølustjóri in SagaMedica, hevur fyrilestur undir heitinum “Medicinal Herbs – The Green Gold”.
10:20: steðgur
10:40: Sigriður Ingvarsdóttir og Berglind Hallgrímsdóttir hava fyrilestur um Nýsköpunarmiðstöð Íslands, undir heitinum: “Innovation for the Future - programmes and approaches from Innovation Centre Iceland”.
11:40: Pallborð
Í pallborðinum verða: Hjálmar Árnason, Sigriður Ingvarsdóttir, Berglind Hallgrímsdóttir, Perla Björk Egilsdóttir, Hannes Gislason og Regin W. Dalsgaard.
Orðstýrari: Gunvør Balle, fyrrv. føroysk sendikvinna í Íslandi
Um fyrilestrarnar
Hjálmar Árnason er rektari á Keilir, ið er eitt nýtt og øðrvísi útbúgvingarumhvørvi, stovnað í 2007, á fyrrverandi amerikonsku herstøðini í Keflavík, sum nú er gjørt til nýskapanar- og vinnusetrið Ásbrú Enterprise Park.
Keilir bjóðar fram eina røð av vinnuligum útbúgvingum, og bæði í arbeiðslagi og fígging verður strembað eftir at ganga nýggjar leiðir.
Á Keilir eru 4 skúlar:
· Orku- og tøkniskúlin, ið hevur verkfrøðiútbúgving innan mekatronik og sum eisini bjóðar fram íverksetaraútbúgving í samstarvi við Nýsköpunarmiðstöð Íslands og Háskóla Íslands.
· Flogakademi ið bjóðar nógvar flogferðsluútbúgvingar: flúgvilærara, flogskipara, flúgvileiðara og flogternur
· Heilsu- og námsfrøðiskúli
· Háskólabrúgvin, ið er eitt 1 ára miðnám, ætlað vaksnum, ið hava ávegis útbúgving og royndir, men sum tørva eitt fullfíggjað miðnámsprógv, so at tey kunnu fara undir hægri lestur
Sigriður Ingvarsdóttir og Berglind Hallgrímsdóttir eru deildarstjórar á Nýsköpunarmiðstöð Íslands
Nýsköpunarmiðstöð Íslands er stovnur, ið sameinir mest sum øll lið i innovatión og íverksetan í tøttum samstarvi við bæði universitet og vinnu.
Virksemið fevnir m.a. um:
· Ráðgeving og skeið til íverksetarar
· Læra um innovatión
· Tøknilig ráðgeving, gransking og royndir
· Ráðgevingarstovur kring landið, umframt
· 7 klekingardeplar
Perla Björk Egilsdóttir er sølustjóri í Saga Medica.
Saga Medica er eitt rættiliga nýtt virki, ið framleiðir heilsuvørur og náttúruheilivág úr hvonn og øðrum urtum, ið vaksa í Íslandi.
Saga Medica hevur heima í KÍM – Medical Park, ið er klekingardepil fyri heilsufyritøkur, sum Nýsköpunarmiðstöð Íslands stendur fyri saman við Íslendska Ídnaðarmálaráðnum, universitetini Háskóli Íslands og Háskólinn í Reykjavík og fastognarfelagnum Summit ehf.
Í Kím eru í løtuni 12 fyritøkur, ið gera heilsuvørur, heilsutól, krabbameinskanningar v.m.
Fyrsti fyrilesturin verður á føroyskum, teir seinnu á enskum
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Vit í 1., 2.og 3. flokki gingu av Signabø út á Langasand (Við Atlantic Pane, Tey sum steðgaðu har fingu bomm frá teimum) við helvtini av næmingunum. Vit høvdu nøkur 10 m long tog við okkum at máta við. Málið
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
David de Gea
David de Gea Quintana, føddur 7. november 1990 í Madrid er ein spanskur fótbóltsleikari, ið spælur við enska Premier League felagnum Manchester United F.C. og A-landsliðinum hjá Spania sum málverji. Hann byrjaði sína fótbóltsyrkisleið í spanska La Liga felagnum Atlético Madrid, fyrst á næstbesta liðnum og so á besta liðnum. Hann skifti til Manchester United í 2011.
Titlar[rætta | rætta wikitekst]
- UEFA Europa League (1): 2009–10
- UEFA Super Cup (1): 2010
- Premier League (1): 2012–13
- FA Community Shield (2): 2011, 2013


text:
Hallur av Rana 16.09.2015 (09:39)
Jónleif Johannesen trekkir seg sum næstformann
Tá nýggja løgtingið varð sett, landsstýrisfólkini tilnevnd og varafólkini tóku sæti á tingi í gjár, vóru fleiri tingfólk, ið tóku á sæti á tingi fyri fyrstu ferð.
Ein teirra var Jónleif Johannesen, ið gjørdist nummar 10 á listanum hjá Javnaðarflokkinum. Tá flokkurin tilnevndi fýra landsstýrisfólk úr tingmanningini, merkti tað, at Jónleif Johannesen tók sæti á tingi sum fastur varamaður hjá Javnaðarflokkinum.
Tað hevur fingið avleiðingar fyri annað virksemi hjá Jónleif Johannesen. Javnaðartingmaðurin hevur nevniliga boðað frá, at hann hevur biðið um farloyvi frá nevndararbeiðinum í Føroya Lærarafelag fram til næsta aðalfund.
Føroya Lærarafelag skrivar á teirra heimasíðu, at Jákup Eli Olsen kemur í hansara stað í nevndini, umframt at ein nýggjur næstformaður verður valdur á nevndarfundi 24. september.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
AMAZONIAN ACAI – ENERGISING RADIANCE MASK
Okkara 100% veganska Amazonian Acai Energizing Radiance Mask er ein gel maska, ið skrubbar og uppfrískar troytta húð.
Maskan hevur nógvar antioxidantar og vitaminir í sær. Hon hjálpir sera væl, um húðin sær troytt og stressað út, og hon boostar immunverjuna. Tá tú hevur nýtt maskuna, fer húðin fer at síggja meiri sunn út, og húðin fer at kennast rein og frísk.
Í maskuni er:
– Acai ber
– Guarana fræ essensur
– Community Trade Babassu olja úr Brasil
Fyri at fáa mest burturúr maskuni, kanst tú smyrja hana á við okkara nýggju Facial Mask Brush.
Henda maska er ein av okkara 5 nýggju maskum. Multi-maska, meðan tú smyrt masku á!
Maskurnar eru vælegnaðar at multi-maska við: Smyr t.d. reinsimaskuna á T-zonuna, og fuktmaskuna á kinnar og háls. Møguleikarnir eru nógvir, og vit vegleiða teg, tá tú skalt finna maskuna, sum riggar til tín.
Allar maskurnar eru knústar, pressaðar og blandaðar saman við dýrabarum tilfari úr ymsum støðum kring heimin.
185.00DKK
In stock


text:
Tróndur Arge 10.10.2018 (19:00)
Atli: Einki er sum regn, vindur og fólk í ketildrakt
Fyrrapartin í dag vandi føroyska landsliðið fyri seinastu ferð, undan Nations League dystinum móti Aserbadjan, sum verður í annaðkvøld klokkan 19.45. Liðskiparin á føroyska landsliðnum, Atli Gregersen, leggur lítið í, at tað er blivið nakað kalt og vátt í veðrinum.
Hoyr samrøðuna við at trýsta á pílin undir myndini
- Vit leggja ikki so nógv í, um tað regnar og er eitt sindur kalt. Vit hava nakað at hevna, eftir avrikið í Kosovo, ið vit tó ikki halda er so vánaligt, sum tað verður gjørt til. Tað boblar í hópinum og vit vilja sleppa at vísa okkum fram, sjálvt um vit vita, at mótstøðan er eitt hakk betri enn Kosovo, sigur liðskiparin, og leggur afturat:
Les eisini: Ongar umberingar úr Aserbadjan
- Vit eru í Føroyum. Tað er regn, vindur, kalt í veðrinum og fólk í ketildrakt á áskoðaraplássunum. Hetta er okkara heimavøllur og vit eru spentir, sigur Atli Gregersen.
Kenni ikki Finnur
Liðskiparin hevur fyrr spælt saman við Finni Justinussen, sum sær út til at spæla frá byrjan í annaðkvøld, men Atli Gregersen kennir hann bara sum “FFM”.
- Vit kenna hann bara sum “FFM”. Tað stendur fyri Finnur finnur málið. Eg eri vísur í, at um hann spælir, so leggur hann alt hann eigur í tað. Hann arbeiðir hart og rennur nógv. Hann er glóðheitur í løtuni, so kanska tað luktar av einum máli, sigur Atli Gregersen og sigur víðari um møguligu broytingarnar.
- Tað snýr seg um hjá okkum, at fáa okkara bestu spælarar á bóltin. Kemur Jóan Símun Edmundsson longur aftur at spæla, so fær hann eisini bóltin oftari, og kann skapa fleiri góðar støður, sigur Atli Gregersen.
Aserbadjan er eitt gott lið
- Teir dáma væl at hava bóltin og flyta hann runt, fyri síðani at seta leikferðina upp, tá teir fara í álop. Hetta er nakað, sum bæði føroysk lið í Evropa, og landsliðið hevur havt trupulleikar av. Tað skulu teir ikki sleppa, so helst fara vit at royna at mynda spælið í hesum dystinum, ella koma vit bara at renna aftaná. Tá verður trupult at halda fast í bóltinum, og tað var nakað av tí, sum hendi í Kosovo, sigur liðskiparin, sum vónar at áskoðararnir kunnu bera teir fram.
- Vit vilja sjálvandi vinna hendan dystin og vóna, at áskoðararnir koma í góðum lag og í góðari tíð, tí tað verður teir, sum bóru okkum fram seinast, sigur Atli Gregersen.
Føroyar spæla móti Aserbadjan í 3. umfari í Nations League í annaðkvøld klokkan 19.45. Kosovo er á odda í bólkinum við fýra stigum, meðan Føroyar hava trý og Aserbadjan hava tvey. FM1 sendir frá klokkan 10 í morgin.
Vit gita liðið:
Gunnar Nielsen – Gilli Rólantsson, Atli Gregersen, Odmar Færø, Viljormur Davidsen – René Shaki Joensen, Hallur Hansson – Jóan Símun Edmundsson, Brandur Hendriksson, Kaj Leo í Bartalsstovu – Finnur Justinussen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tróndur Arge 08.10.2018 (12:27)
Klopp: Tað er skilaleyst við Nations League
Nýggja landsliðskappingin, Nations League, hevur verið væl móttikin í Føroyum. Vit fáa nú fleiri landsdystir, sum eru móti tjóðum, ið vit kunnu spæla við ímóti. Men øll eru ikki so fegin um, at veningardystirnir eru skiftir út við Nations League. Ein teirra er venjarin hjá Liverpool, Jurgen Klopp.
- Nú fara spælararnir avstað til Nations League dystirnar, sum er tann skilaleysasta kappingin í fótbólti. Nú vóni eg bara, at teir koma aftur heilskapaðir, so teir kunnu spæla hesa løttu kappingarnar, sum eitt nú Premier League og Champions League, sigur ein speiskur Jurgen Klopp, eftir at Liverpool í gjár spældi málleysan javnleik móti Manchester City.
Hann heldur lítið, um at spælararnir skulu spæla so nógvar dystir. Hann vísir á, at nú kann hann heldur ikki biðja ein landsliðsvenjara ansa eftir einum spælara hjá sær, tí nú telja allir landsdystirnir.
- Vit mugu til at hugsa um spælararnar. Onkur hevur longu tosað um, at dysturin móti City kundi havt verið betri, um spælararnir vóru betri fyri. Eitt nú hevur Jordan Henderson bara havt summarferiu í tvær vikur, sigur Jurgen Klopp, venjari hjá Liverpool.
Meðan vit í Føroyum gleða okkum til Nations League dystirnar móti Aserbadjan og Kosovo í vikuni, so sita fleiri venjarar kring Evropa og bara vóna, at teirra spælarar ikki blíva skaddir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vón fyri framman
Í farnu viku setti eg
landsstýriskvinnuni við fíggjarmálum ein fyrispurning um stjóralønirnar á
almennum stovnum og í almennu partafeløgunum. Nú er vón fyri framman, tí
landsstýriskvinnan vísir í svari sínum á, at nú verður farið undir at
eftirhyggja hendan partin. Mín vón er, at vit skjótast gjørligt fáa broytt
lønarskipanina, soleiðis at tað í framtíðini verður púra óhugsandi, at almennir
stjórar mánaðarliga forvinna á leið eina ársløn hjá einum vanligum arbeiðara.
Tá
talan er um eitt alment partafelag, hevur landið bæði ábyrgd og áhuga í
felagnum. Tí eigur avvarðandi landsstýrisfólk eisini altíð at hava ávirkan á,
at felagið verður rikið skynsamt. Tá ávísir stjórar í almennum partafeløgum fáa
mánaðarlønir, sum svara til árslønir hjá vanliga arbeiðaranum, er tað eftir
mínum tykki langt frá skynsomum rakstri av felagnum!
Tí fegnist
eg um, at Kristina Háfoss í sínum svari til fyrispurningin vísir á, at
Fíggjarmálaráðið í løtuni arbeiðir við at endurskoða almennar
nevndarsamsýningar, og at tað í sama viðfangi er ætlan um at eftirhyggja
lønarbygnaðin innan almennar leiðslur bæði viðvíkjandi stovnsleiðslum og
almennum partafeløgum.
Kristina
Háfoss vísir eisini á, at í nøkrum førum er ásett, at landsstýrið skal góðkenna
lønina hjá einum stjóra í almennum partafelag. Spyrt tú meg, átti hetta altíð
at verið gjørt. Tað er ikki í lagi, at lønirnir í tí almenna er so ymiskar. Tað
er órættvíst, og tað er harumframt kappingaravlagandi í mun til kappingina um
best egnaðu starvsfólkini. Tí almennir stovnar og privatar fyritøkur hava ongan
møguleika at bjóða starvsfólkunum somu løn. Tað skuldi tí verðið ásett við lóg,
at lønin hjá stjórum í almennum partafeløgum eigur at samsvara við miðallønina
fyri ein stjóra í almenna og privata
geiranum. Eisini haldi eg, at Landsgrannskoðanin eigur at gera vart við,
tá hetta ikki samsvarar.
Heðin
Mortensen, løgtingslimur fyri Javnaðarflokkin
Fyrispurningur og svar kann lesast her: http://logting.fo/casewrittenquestion/listDoc.gebs?caseWrittenQuestion.id=800&menuChanged=55


text:
Bygningar skulu gerast og innrættast soleiðis, at teir kunnu nýtast av øllum á ein nøktandi hátt við atliti at trygd, heilsu, atkomuviðurskiftum, viðlíkahaldi og reinhaldi.
Niðanfyri sæst lýsing av orðinum atkoma og atkomuviðurskifti:
Nøktandi atkoma og atkomuviðurskifti fyri fólk við rørslutarni merkir í bygningsreglugerðini, at fólk, sum eru rørslutarnað, kunnu javnmetast við onnur og hava natúrliga atgongd til bygningar ætlaðir almenninginum, umhvørvið kring bygningin og at ferðast í bygninginum. Somuleiðis skulu hesi somu menniskju hava somu atgongd til hurðartelefonir, tilkalliskipanir og annars allar hentleikar og tilboð, sum eru ætlað almenninginum.
Fyri meira útgreinandi vegleiðing um innrætting av bygningum verður víst til „SBi-anvisning 222, Tilgængelige boliger“, „DS/INF 470, Anvisning for teknisk forebyggelse af vold og hærværk“ og „DS 471, Norm for teknisk forebyggelse af indbrudskriminalitet“.
„DS-håndbog 105-2012, Udearealer for alle - Sådan planlægges et tilgængeligt udemiljø“ inniheldur ávísingar um, hvussu tað fysiska umhvørvið eigur at verða lagað, soleiðis at fólk við rørslutarni kunnu røra seg og kenna seg trygg.
Løgtingslóg um arbeiðsumhvørvi hevur í fleiri førum ásetingar um innrætting av arbeiðsrúmum. Tað er serliga galdandi fyri stovnar/bústaðir, har sum tøknilig hjálpartól verða nýtt. Bókin „Indretning af ældreboliger til fysisk plejekrævende“, sum danska arbeiðseftirlitið o.fl. hevur staðið fyri, inniheldur vegleiðingar um hóskandi innrættingar.
Í sambandi við umbygging kunnu slakingar gerast í ásetingunum í hesum kap., um kommunali byggimyndugleikin metir, at umbyggingin annars ikki kann fremjast, uttan at ov víðfevndar broytingar verða gjørdar.
Um ásetingin verður nýtt, eigur umbyggingin at verða gjørd við mest møguligum fyriliti fyri fólki, ið eru rørslutarnað og fyri fólki við skerdum førleika at staðkunna seg.
Umbyggingin eigur annars at tryggja skilagóða innrætting við atliti at nýtsluni.
Um ásetingin verður nýtt, krevst tað harafturat, at byggimyndugleikin ger eina serstaka meting av umbyggingini, konstruktiónunum í bygninginum og øðrum byggitøkniligum viðurskiftum.
Frítíðarhús á frítíðarhúsøkjum eru ikki fevnd av ásetingunum í kap. 3.
Eitt frítíðarhúsøki er eitt øki, sum í byggisamtyktini er lýst sum frítíðarhúsøki ella summarhúsøki.


text:
21. november 2014
Rennikapping og høllin partvíst stongd hetta vikuskiftð !
Tað verður rennikapping í Flatnahaga og úti í Havnardali í morgin frá kl 13. Tey koma at renna primert á gøtunum vit nýta til ríðing, so neyðugt er at vísa varsemi um ein ætlar sær túr í morgin !
Í Reiðhøllini verður skeið, so høllin er stongd millum 10 og 17 leygar og sunnudag.
19. november 2014
Samtykt um skeiðvirksemi o.a. í Reiðhøllini
Seinasta vikuskiftið var ríðiskeið í Reiðhøllini og komandi vikuskiftið verður aftur skeiðvirkseimi í høllini.
Nevndin í Føroya Ríðingarfelag heur annars eina samtykt, ið sigur
Abonner på: Indlæg (Atom)


text:
Ferðaætlanin forðar luttøku leygardagin
Jan Smedemark | 12/05/17
Leygardagin 13. mai hevur SSL broytt ferðaætlan fyri Galaxy, ið røkir samferðsluna fyri Smyril. Broytta ferðaætlanin hevur við sær, at øll liðini hjá SB, TB og TB/FC Suðuroy/Royn ikki luttaka hendan dagin.
1. deildarliðið hjá TB/FC Suðuroy/Royn spælir tó sín dyst á Argjum. Hann er framskundaður til klokkan 12:00.
Vit harmast almikið um støðuna, men vóna at bæði FSF og feløgini geva hesum ans orsaka serligu íkomnu støðuna.
Dagføring: Hetta hevur eisini tað við sær, at 2. deildardysturin hjá TB/FC Suðuroy/Royn eisini er útsettur.


text:
Orð og lag: Finnur Koba
Eg veit, at tú ert til.
Eg havi sæð teg og títt eygnabrá.
Og eg veit, hvat tú vilt;
men tað er bara tað, at tú mást siga frá.
Tí tann, ið stendur í stað,
fær einki upp í lag.
Tá hin so rýmir avstað,
er náttin blivin til dag.
Og so endar tað,
men ei um tú kanst.
Vekja meg,
lata meg kenna, at eg eri til.
Og elska meg,
lata meg elska uttan skil.
Tí mítt hjarta er blivið hert
av at bíða eftir tí, sum er vert
at takast við.
Hvør veit, hvat tað verður til?
Hvør sær inn í sálina?
Tað ber ikki til,
tá ið tvey velja at drála tað.
Tað verður ei við longd,
um tú ei vísir tína trongd.
So tak tá mína hond,
tá ið eingin er í nánd.
So renna vit saman inn í mongdina
og finna útav, um tað brestir ella ber.
Vekja meg…
Men er tað ov tíðliga at lata seg úr?
Tá ið heilin hungrar eftir einum øðrum?
Nei, hann skal bara venja seg við okkurt nýtt.
Og tú skalt
Vekja meg…Goym tekstin


text:
Føroysk sjófólk fáa 4G í Føroyum og Íslandi
08.05.2017
#4G #Føroyar #Ísland #Sjónet #Skip
Nú kunnu føroysk sjófólk fáa 4G samband heilt út á 60 fjórðingar kring allar Føroyar. Vodafone hevur útbygt sítt sjónet, so skip rundanum Føroyar kunnu fáa munandi betur og skjótari internet umborð.
Harafturat kunnu føroysk skip nú eisini fáa skjóta og lætta atgongd til 4G, meðan tey sigla undir Íslandi. Føroyski fjarskiftisveitarin hevur gjørt eina serliga avtalu, sum inniber, at føroysk skip fáa atgongd til 4G netið kring Ísland munandi lættari enn áður.
- Hetta er liður í okkara ætlan at betra um tænastuna til skip og sjófólk, sigur Suni Justinussen, sølustjóri á Vodafone. Tørvurin hjá sjófólki er nógv broyttur, og gott netsamband umborð hevur nógv at siga fyri trivnaðin hjá sjófólki. Við okkara nýggja og víðkaða sjóneti kunnu tey vera á netinum langt úti á havinum, bæði í Føroyum og Íslandi, við somu ferð sum heima.
Vodafone luttekur á Atlantic Fair í komandi viku, har greitt verður nærri frá nýggju møguleikunum hjá føroyskum skipum.
Við hesum hevur Vodafone enn einaferð slóðað fyri menningini av føroyska fjarskiftismarknaðinum, bæði við útbygging av 4G, 3G og nú einum munandi meira víttfevnandi sjóneti enn áður.


text:
Jón skrivaði søgu
Nýggja útbúgvingin West Nordic Studies – Governance and Sustainability klakti í dag sín fyrsta MA-kandidat
Var tað ikki tí, at tað er mest sum ov upplagt, so hevði tað komið við í yvirskriftina: Fyrrverandi leiðarin innan ferðslutrygd er nú vorðin master í matveitingartrygd!
Í 2015 varð farið undir útbúgvingina West Nordic Studies – Governance and Sustainability, og Jón Kragesteen skrivar søgu, tí tá hann í dag vardi sína ritgerð og fekk avrikið góðkent, so gjørdist hann tann fyrsti, ið fær masterprógv í hesi nýggju útbúgvingini.
Matvørutrygd skal skiljast í breiðastu merking, og Jón brúkar heldur orðið ‘matveitingartrygd’. Tað snýr seg partvís um, hvussu vit fremja eitt umskifti frá innflutningi av matvørum, ið hava í sær pestisidir og handilstøð, til lokalt framleidda, burðardygga matvøruframleiðslu.
Tað snýr seg eisini um, hvussu vit hava trygd fyri, at vit hava mat í munnin, um eitthvørt slag av kreppu tekur seg upp, sum heilt ella partvís hevur við sær, at sambandið við umheimin slitnar.
– Fyri tey flestu man tað tykjast sjálvsagt, at vit fáa mat. Men veruleikin er, at nógv tað mesta av matinum er innflutt. Hendir eitthvørt, sum hevur við sær, at vit ikki fáa vørur frá umheiminum, so standa vit mitt í tí, sigur Jón Kragesteen.
Hesi bæði – lokalt framleidd burðardygg vøra og veitingartrygd – hanga saman: Jú størri part, vit framleiða lokalt, tess minni eru vit bundin at innflutningi, serliga í kreppustøðu, sigur nýklakti masterkandidaturin.
Jón Kragesteen heldur, at vit kundu framleitt vørur í Føroyum í nógv størri mun. Til hetta krevst tilvitan og politikkur, ið setur sær fyri, at samskipa tað, ið samskipast skal, fyri at fremja burðardygga matvøruframleiðslu í mestan mun.
– Í summum førum krevst stuðul fyri at fáa gongd á, ikki minst til vinnur, ið kappast við útlendskar vørur, ið fáa stuðul, eitt nú frá ES, vísir Jón Kragesteen á.
Ritgerð hansara er ein roynd at seta evnið á dagsskrá og í verki at vísa á, at tað ber til at menna burðardygga framleiðslu.
Lau Blaxekjær, útbúgvingarleiðari á West Nordic Studies-útbúgvingini, er eldsálin í tvey ára gomlu útbúgvingini, og hann er ein errin maður í dag.
– Tað er stór ein uppliving, nú tann fyrsti studenturin hevur lokið MA-prógv á nýggju útbúgvingini, sigur Lau Blaxekjær.
Ein partur av ritgerðini hjá Jón var í verki – small-scale – at vísa, hvussu tað við sokallaðum aquaponic-skipanum ber til at økja um matveitingartrygd í Føroyum.
– Jón vísti hetta við einari aquaponic-skipan við fiski og grønmeti, og tað var bergtakandi at síggja, sigur útbúgvingarleiðarin.
Eisini í ár verður tikið upp til West Nordic Studies-útbúgvingina (master), og føroyingar og aðrir norðurlendingar kunnu framvegis søkja. Umsóknarfreistin er 1. juli á midnátt.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...